text:
Brúkarakjak:Óli
Vælkomin!
Hey Óli, og vælkomin til Wikipedia! Takk fyri tíni ískoyti. Eg vóni, at tær dámar Wikipedia og ger av at verða verandi. Her eru nakrar góðar slóðir til nýggjar brúkarar:
-- Haukur 6. okt 2006 kl. 12:50 (UTC)
MerkisdagarEdit
Hey Óli, til ber at bólka greinirnar við at skriva [[Bólkur:Merkisdagar]] niðast í eini grein. Hetta ger tað nemmari at finna eina grein. Eg havi til dømis upprætta bólkin Merkisdagar til tær síðstu greinirnar sum tú hevur gjørt. ℚuackor 16. feb 2007 kl. 09:59 (UTC)
England ella OnglandEdit
Hey Óli!
Eg síggji at tú vildi hava eina rætta grein fyri England/Ongland; sí Kjak:Bretland. Mær tykist tú skrivar rætteliga; hóast eg eri svenskur og kann ikki skriva hana. Tó arbeiði eg lítið við bólkarnar tykkara; og vil gjarna gera eina fyri Ongland/England. Hvat skal hon rættiliga eita: Bólkur:England ella Bólkur:Ongland? (Í míni føroysk-svensku orðabók stendur Ongland; tó og enskur). Hvat stendur til dømis í føroyskum skúlabøkum, Ongland ella England?
Med vänlig hälsning, Jörgen B 19. jun 2007 kl. 11:21 (UTC)
Hey Jörgen B
Eg haldi, at greinin skal eita Ongland, og so kann ein onnur grein,England,vísa til Ongland. Hej då, Óli
- Takk! (Eg fann hesa slóð á Wikipedia:Undirhúsið, ið sigur tað sama!) Jörgen B 19. jun 2007 kl. 13:19 (UTC)
- Ella Bretland... Tað er eingin greið regla um rætta formin á føroyskum. --Mimir22 27. jun 2007 kl. 11:03 (UTC)
Hey,aftur. Ongland er ein partur av Bretlandi. Men Bretland er øll "oyggin", tvs. bæði Ongland og Skotland. Óli
- Og tað má vera gott at fylgja Føroysku málnevndini... Jörgen B 27. jun 2007 kl. 15:04 (UTC)
UndirhúsEdit
Hey Óli, sá at tú rættaði greina Undirhús. Veist tú um tað eisini upprunaliga var soleiðis at undirhúsið bert var fyri eldri fólk? Vh. ℚuackor 2. sep 2007 kl. 19:54 (UTC)
- Hey. Eg haldi ikki, at fyribrigdið undirhús í føroyska týdninginum er serliga gamalt. Menn hittust undir neystinum ella á onkrum rekatræ. Fø orðabókin "Tilhald hjá (gomlum) monnum (til dagdvølju). vh Óli
- Ja, eg så tað í orðabókini. Undirhúsið í Vágsbotni er gott nokk frá 1936, so tað kundi hugsast at tað ikki ("bert"?) vóru gomul fólk sum brúktu tað tá. ℚuackor 2. sep 2007 kl. 20:17 (UTC)
týðingEdit
Hey Óli, ger so væl, hvat eitur
- Help us spread knowledge worldwide. Donate to Wikimedia!
og
- 1.234.567 people have donated
á føroyskum? Stóra tøkk fyri hjálpina, --fuglurin (:> )=| 28. okt 2007 kl. 08:59 (UTC)
týðingEdit
Hey: Tað kann umsetast soleiðis:
- Hjálp okkum at breiða vitan um allan heim. Stuðla Wikimedia!
og
- 1.234.567 fólk hava stuðlað higartil.
Hetta er ikki orðarætt týtt (higartil er lagt afturat), men fær boðskapin fram og er málsliga í lagi. Óli.
Leggja mynd uppEdit
Eg havi lagt eina av mínum egnu fotomyndum av fjøllunum "Gráfelli, Krákuni og Manssetur, sæð av Eiði" í myndasavnið sum public domain. Men eg dugi ikki at leggja myndina inn á síðuna "Gráfelli". Dugur onkur at hjálpa mær. Myndin eitur: "Gráfelli 031.jpg" vh Óli
- Detta är gjort. Koden ser ut så här: [[Mynd:FILNAVN.xyz|thumb|BILDTEXT]]. Vänligen /Diupwijk 12. mai 2012 kl. 21:14 (UTC)
Takk fyri, vh Óli
Hevur tú sjálvur tikið myndina av Tjaldrinum?Edit
Hey Óli. Hevur tú sjálvur tikið hesa myndina av sjóverjuskipinum Tjaldrinum, sum tú hevur lagt út her á føroysku Wikipediu? Um so er, kanst tú so skriva á síðuna, á føroyskum og enskum, at tú sjálvur hevur tikið myndina? Og so manglar tað eisini ein lisensur har, t.d. PD (Public Domain), eitt annað slag av lisensi eitur Share-alike. Um tú hevur tikið myndina, er tað so í lagi við tær, at myndin eisini verður løgd á felags myndasavnið hjá Wikipedia/Wikimedia, ið eitur Commons.wikimedia.org ? Tí um hon liggur har, so kann hon eisini nýtast á t.d. donsku, norsku, ensku Wikipediu og á øllum øðrum málum. Um hon bert liggur her, so kann hon bara nýtast her. Vinarlig heilsan EileenSanda (talk) 15. jan 2015 kl. 00:58 (UTC)
- Ná, ok, Brúkarin MGA73 hevur funnið fram til, at tú ikki hevur tikið myndina sjálvur, hon er tikin av Flickr, Janus Ortind er myndamaðurin og hon liggur har undir copyright, tvs. at hon ikki má liggja her. Hon verður sletta, so veitst tú tað. Spell tó, at vit ikki hava nakra mynd av Tjaldrinum. EileenSanda (talk) 18. jan 2015 kl. 17:25 (UTC)


c: text/html

text:
Runavíkar kvøldskúli hevði um vikuskiftið sína árligu framsýning.
Framsýningin var sera fjøllbroytt og sigast má at nógv var komi burtur úr hjá luttakarunum.
Framsýningin var sett leygardagin av varaborgarstjóranum og løgtingsmanninum, Kára P. Højgaard. Talan sum hann helt liggur úti á heimasíðuni hjá Sjálvstýrisflokkinum, http://www.sjalvstyri.fo
Síðan var frítt hjá fólki at ganga runt í nýggja skúlanum í Runavík og hyggja at tí sum var komi burtur úr í kvøldskúlanum veturin 07/08.
Myndir frá framsýningini

robotstxt: allowed

filter: keep


text:
Góðan altjóða kvinnudag, góðan 8. mars tit øll!
Hetta er altjóða dagurin, tá ið vit minna hvønn annan á rættindi kvinnurnar, har oftani órættindi kvinnum viðvíkjandi verður sett í ljósmálan. Hesin dagur minnir okkum eisini á, hvussu undanfarnar kvinnur hava brotið nasar okkara vegna, og sum ger slíkan minnisdag sum 8. mars møguligan. Her í okkara lítla landi hava mangar staðið stinnar, eitt nú okkara Andrea Árting, sála. Hetta konubrot, saman við øðrum mergjaðum kvinnum, hava slóðað fyri, at vit á arbeiðsmarknaðinum í Føroyum fingu meira rættvísi. Eitt tað seinasta fakfelagsavrik, sum frú Árting, í høgum aldri, 85 ára gomul, bardist og sigraði viðvíkjandi í 1977, var at kvinnan fekk somu løn sum maður fyri sama arbeiði.
Vit eru komin áleiðis, hvat javnstøðu viðvíkur, serliga í Vesturheiminum, men har er samstundis nógv at arbeiða við og geva gætur, áðrenn vit kunnu sláa okkum til táls, at nú vendir nøkunlunda rætt. Verri stendur til í nógvum av heimsins økjum og londum, har kvinnan er fyri vanbýti og ágangi, sum ein slettis ikki kann ímynda sær – lat okkum senda teimum nógvar tankar og ynskir um, at teirra umstøður fara at broytast til tað betra. Kvinnukampurin í heimshøpi er als, als ikki av og so langt í frá, og summastaðni er hesin kampur ikki byrjaður enn, tíverri. Tí er heimsmál 5: Javnstøða ímillum kynini toppaktuelt.
Hyggur ein ástøðiliga eftir, hvussu leikur er farin fram, hvat kvinnurørslum viðvíkur, kann ein seta hetta inn í tíðarskeið, ella ”bylgjur”, sum hava reist seg, tá ið ovboðið hevur verið.
Tann fyrsta bylgjan: 1848-1920 - her ráddi um hjá kvinnum, at staðfesta seg sum eitt javnbjóðis individ og ikki bert eitt viðhang til mannin. Eisini náddi kvinnan at fáa rættin til lønt arbeiði, fáa grundleggjandi skúlagongd og at luttaka í fólkaræðinum, ella fáa valrætt. Bæði undir 1. og undir 2. heimsbardaga arbeiddu kvinnur, men fingu ikki stórvegis meira javnstøðu, og kjarnufamiljuleisturin, har maðurin var høvuðsforsyrgjarin, vann frama, og kvinnurnar fóru heim at arbeiða ólønt.
Onnur bylgja: Vísir seg ikki fyrr enn í 1960 her um okkara leiðir, og hon vísir seg við fullari megi í 1970. Kvinnurnar vildu burtur frá fastlæstu rolluni, sum kvinnan hevði fingið í kjarnufamiljuni. Hon vildi ráða yvir sær sjálvari. Hetta bleiv gjørligt serliga vegna p-pillaran og rættin til abort áðrenn 12. viku. Nógvar av tænastunum í skjótt vaksandi vælferðarsamfelagnum, barnaansing, SU og nógvir útbúgvingarmøguleikar, frísettu kvinnuna, sum ongantíð áður. Hákonjunktururin, frá 1960 inntil oljukreppuna í 1973, hevði brúk fyri øllum hondum, og kvinnan fór av álvara á arbeiðsmarknaðin og hevur verið har síðan. Í 1980-1990’ini blivu kvinnurættindi av álvara sett á dagsordan politiskt, og lógin um líkaløn, almennur javnstøðupolitikkur og ein røð av lógum, ið javnsettu kvinnuna við mannin, sóu dagsins ljós.
Triðja bylgjan: Rebecca Walkers, (dóttir kendu Alice Walkers) segði seg ikki vera nakað serligt slag av feministi, og hennara hugsjón, sum hon gav útrykk fyri í 1992, var, at vit vóru ongan veg komin á javnstøðisleið, fyrr enn allar kvinnur, óansæð húðalit, nationalitet, religión og lívsstíl, vóru inkluderaðar við grundleggjandi rættindum. Rebecca Walkers er kend fyri at kritisera vakurleikaídnaðin fyri at hevja hvítu kvinnuna upp til at vera ímyndin av vakurleika, meðan allar hinar hanga í einum tómrúmi.
Fjórða bylgjan: Fjórða bylgjan er breiðari soleiðis at skilja, at hetta er ikki bert kvinnukampur, men ein kampur móti kúgan av menniskjum, veri tað seg maður ella kvinna, transkynd, samkynd, fólk ið bera brek o.s.v.
Fjórða bylgjan, sum er nú, tekur fatur í, at hóast vit á mongum økjum er komin fram á leið, er seksualiseringin av kvinnukroppinum framvegis til staðar, og hendan bylgjan tekur frástøðu frá sjónarmiðnum um, at kvinnan, alt eftir hvussu hon er klødd t.d., sjálv er ein partur av trupulleikanum, at menn ikki kenna sær hógv.
Eisini verður tikið upp, hvussu vit brúka og misbrúka socialar miðlar, har kvinnan ofta verður hongd út av einum forsmáddum maka t.d.
Serliga kend er kanska #MeToo rørslan, ið varpar ljós á valdsmisnýtslu mansins mótvegis serliga yngri kvinnum, har kvinnan í arbeiðshøpi verður seksuelt intimiderað, og maðurin ikki respekterar mørk. Danski studieverturin Sofie Linde hevur av álvara sett hetta á breddan í Danmark, og ópassandi atferðin hjá monnum hevur fingið fylgjur, og nógvir eru sagdir úr starvi.
’Nokk er nokk’ er tað, sum eyðkennir hesa fjórðu bylgjuna… Vit eiga at finna nýtt stev ímillum kynini, t.d. hvar gongur markið fyri, hvussu vit eru saman á arbeiðsplássinum – hetta er ikki nakað lætt øvilsi og setur bæði kynini í nógvar tvístøður. Tað er vælkent, at ungi maðurin í dag er mega ótryggur við støðuna, eins væl og kvinnan. Hvussu skal ein handfara ”sex krevur samtykki” í praksis t.d.??
Nógv onnur og týdningarmikil javnstøðuevni eru verd at taka upp, men vit náa tað ikki her…
Eg havi fingið eina yvirskrift at halda meg til, sum hevur heiti: Nýggj verð – nýggj byrjan og leiðsla. Hendan sipar uttan iva til alt, sum er farið fram hetta seinasta feigdarár, men sum eisini hevur havt góð avleidd ting við sær, sum vit høvdu tikið mong, mong ár at sannkenna, og vit kanska slettis ikki høvdu tikið upp til kjaks…
Frá mars 2020 og inntil nú hevur ein heimsfarsótt, sum vit slettis ikki høvdu ímynda okkum avleiðingarnar av, sett samfelagið, lond, heimspartar og bláu gongustjørnina, á standby. Sjálvt um væl stendur til í okkara lítla oyggjalandi, og vaccina verður framleitt um kapp við tíðina, herjar korona við miklari styrki júst í hesi løtu. Tað sigur ikki so lítið, at USA, sum á nógvum økjum framvegis er ein supermakt, hevur mist gott 500.000 túsund fólk vegna korona. Yvir 2 milliónir hava latið lív, í øllum heiminum, men eisini nógv hava hóra undan, væl hjálpt av fólkum, sum hava sett egið lív í vága fyri at hjálpa teim sjúku, og her hava kvinnurnar ikki spart seg. Ein veit um okkara leiðir, at 2/3 av teimum, sum arbeiða í almenna geiranum, ella har vælferðatænasturnar eru tøkar, eru kvinnur.
Vit kunnu ikki takka hesum fólkum nokk fyri, hvat tey hava gjørt. Eingin veit, hvussu leingi hetta fer at vara, og vit mugu bert brynja okkum við toli – MEN hvat hevur korona lært okkum, og hvat kunnu vit taka við okkum herfrá?
Vit blivu blakaði av ”hamstrarahjólinum” og send heim at vera allan sólarringin – nakað nógv okkara ongantíð hava roynt annað enn í vikuskiftum og í ferium nakrar fáar vikur ella dagar árliga. Hetta upplivdu vit ymiskt – nøkur tóku hetta sum ein gyltan møguleika at hugsa seg um, merkja eftir ’hvør eri eg sum einstaklingur’, friðurin gjørdi, at kvinnur ikki áttu í úrtíð, smábørn vóru minni sjúk, tí tey ikki dagligt eru trunkaði saman á dagstovni, nógvir pápar fingu eyguni upp fyri, hvussu gott tað er at vera saman við børnum sínum.
Onnur megnaðu hetta minni væl, tey, sum høvdu tað ringt sálarliga, fingu tað verri, og tey gomlu á røktarheimi fingu tunglyndi, tí eingin slapp inn til teirra.
Búskaparliga bakkastið fyri mong hevur verið ógvusligt, og nakað, ein hevur bygt upp í áravís, er dottið á gólv. Hetta er ein syndarlig støða at standa í, og hóast hjálparpakkar hava verið veittir, munar hetta einki í stóra búskaparliga tapinum. Tó, í allari neyðini, hevur verið ein fragd at síggja, hvussu skjótt mannabarni megnar at reorientera seg og finna nýggja leiðir. Ársroknskapir fyri nógvar fyritøkur her heima hava ikki verið betri enn tað sama nakrantíð.
Vit skuldu til at fyrihalda okkum til tøkni yvir eitt vikuskifti, sum næstan einastu kontakt til umheimin: Zoom, Teams, Skype o.a. talgildir pallar blivu okkara kontakt við tey, sum vit annars arbeiddu tætt saman við. Eg havi hoyrt kendan leiðara her í Føroyum siga, at hetta hevði aldrin latið seg gjørt í normalum tíðum, har broytingar oftani eru trekar at fáa ígjøgnum – broytingarleiðsla er kanska tann drúgvasta leiðslutilgongdin, ein kemur í sum leiðari.
Familjan mátti taka allar tær uppgávur á seg aftur fyri eina stund, sum vælferðargeirin annars hjálpir til við í ríkiligt mát (skúlin og barnaansing serliga)
Tey, sum ikki sluppu at vera heima, vóru tey, sum arbeiddu í social- og sunnheits-geiranum, og tey, sum syrgdu fyri, at vit fingu forsýningar.
Korona bleiv ein ”eye opener” av format…
Vit hava altíð vitað, at organisatiónir í almenna geiranum, so sum sjúkrahús, eldrarøkt, dagstovnar og skúlar, eru vitalar funktiónir, ella tað, sum ástøðingurin Karl Edvard Weick, (Hammer og Høpner, 2019:211) kallar ”serliga álítandi organistatiónir”, sum hava tað til felags, at arbeiða undir ótryggum, kompleksum viðurskiftum, samstundis við at forvæntað verður av teimum, at tey levera eitt nærmast feilfrítt produkt/tænastu í vælferðarsamfelagnum. Korona hevur gjørt hetta meira týðiligt enn nakrantíð. Tí er tað ein andsøgn, at hesi týdningarmiklu størv, sum í høvuðsheitum eru kvinnustørv, eru so illa lønt. Sjónligheitin av hesum eiga fakfeløg at brúka momentum av, og stilla arbeiðsgevaranum krav um betri sømdir lønarliga.
Meginparturin av leiðarum og millumleiðarum í tí almenna eru kvinnur, og kanning, sum DJØF hevur latið gjørt, vísir, at kvinnurnar hava arbeitt stak effektivt heimanífrá. Tá ið spurt verður inn til kvinnuligar og mannligar leiðarar, siga kvinnurnar, at tær kendu seg vera effektiva í arbeiðinum heimanífrá, men at nógvir tímar blivu lagdir afturum við telduna, og serliga í mun til at gera starvsfólkarøkt heimanífrá. Kvinnurnar hava víst seg at megna kreppustýringina væl.
Eitt annað, sum eisini er komið fram undir korona, er, at í londum, har kvinnur ráða fyri borgum, er stak skilagott avstaðfarið, og talið av deyðum av korona er munandi lægri enn í restini av heiminum. Her skal ein leggja sær í geyma, at út av íalt knøppum 200 londum eru knapt 20 kvinnur, sum ráða fyri borgum reelt. Hetta eru lond sum Ný Sæland, Taiwan, Hong Kong, Tyskland, Danmark, Norra, Finland og Ísland. Stóru tíðindarásirnar í heiminum, serliga CNN og the Guardian, tóku hetta upp, sum nakað serstakt, serliga á vári og summari 2020. Tó, her skal man vera eitt sindur varin at gera for avgjørda niðurstøður, longu nú, um at hetta skyldast kyn aleina. Nógv meira gransking skal til, fyrr enn stjórnmálfrøðingar og onnur, sum kanna politiska stýring og vald, kunnu siga nakað vist.
Hinvegin vísir Lotte Bøgh Andersen, professari við Institut for Statskundskab í Århus, á gransking, ið vísir, at kvinnur í politikki hava onnur virðir enn menn, og at tær seta vælferðartænastur fram um búskaparvøkstur. Hava hesi virðir gjørt seg galdandi, er hetta ein frágreiðing uppá, at kvinnurnar hava latið londini aftur fyrr, so at heilsuverkið ikki kom undir óneyðugt trýst, og øll fáa hjálp.
Professari Sara Louise Muhr frá Institut for Organisatión á CBS, sum granskar í leiðslu og ymiskleika, vísur á aðra møguliga frágreiðing, sum man eisini sær í leiðslugransking millum toppleiðslur (vegna íbygdan bias og kynsstrukturar). Kvinnur, sum koma so høgt upp í hierarkiið, skulu gera sær mikið meira ómak enn menn, tær eru meira varnar, og um tær gera feilir, fáa tær harðari dóm enn teirra mannligu kollegar. Hetta kann vera frágreiðingin uppá, at kvinnuligir statsleiðarar megna væl í kreppustøðum. Eisini ger tað seg galdandi, at kvinnuligir toppleiðarar lurta meira eftir ekspertum enn nógvir av teirra mannligu starvsfeløgum, og taka avgerðir í tráð við hesa ráðgeving.
Ein grein í World Economic Forum var ikki í iva í juli 2020. Gransking frá Concordia universitetinum í Toronto í Canada vísir á, hvat hevur eyðkennt kvinnuligar leiðarar undir korona. Handfaringin hjá kvinnuligum leiðslum í Danmark, Finlandi, Týsklandi, Íslandi, Ný Sælandi og Norra vísir, at tær eru betri til at handfara kreppur enn teirra mannligu starvsfelagar. Mótstøðuføri, pragmatisma, vælvild, álit á kollektivari sunnari fornuft, sínámillum hjálp og eymjúkleiki verða nevnd sum felags eyðkenni hjá teimum kvinnuligu leiðarunum, ið hava megnað kreppuna væl. Eisini verður víst á, at hesi lond hava meira javnt býti av kvinnum og monnum, sum saman taka avgerðir, ella ”the gender gap” er lágt (Global Gender Gap Report 2020).
Eftir ársskifti eru aftur komin granskingarúrslit, publiseraði í vísindaliga tíðarritinum Plos One 31.12.2020, sum vísa, at hevur eitt land eina kollektivistiska mentan, t.v.s. at man stendur saman í kreppum, + ein kvinnuligan leiðara við reellum politiskum valdi og avgerðarrætti, gongur væl. Eisini skal ein leggja sær í geyma, at tey flestu av londunum, har hesar kvinnur eru politiskir leiðarar, eru vælvirkandi fólkaræðir við samfelagsplanlegging og vælferðartænastum, sum gera tað arbeiðsligt hjá hesum kvinnuligu politisku leiðarum. Hesin úrskurður byggir á kanning av 167 londum, har 16 lond hava kvinnuligan leiðara.
So niðurstøðan er fyribils tann, at tað hevur nakað av ávirkan, at kvinnur og kvinnulig virðir gera seg galdandi í leiðslu í londum, har tað gongur væl at halda skil á korunufarsóttini, men hetta skyldast eisini mentan og politiska mentan, sum áður nevnt. Hesir granskarar eru farnir víðari og eru í ferð við at gera diskursanalysur, ella greina tann mátan kvinnuligir leiðarar tosa um korona, í mun til teirra mannligu starvsfelagar. Tað verður áhugavert, hvat fyri frágreiðingarmegi navnframa socialkonstruktionisman og narrativ teori hevur hesum viðvíkjandi – páhaldið í hesum ástøði er, at orð og formuleringar skapa veruleika.
Hvar fara vit herfrá?
Ella hvat hevur korona lært okkum? Nógv, men serliga tað, at tað letur seg gera at taka skjótar og drastiskar politiskar avgerðir og fáa fylgiskap frá fólkinum. Avbjóðingarnar í 21. øld vera, um tær ikki verða handfarnar skilagott, nógv verri fyri okkum enn alt tað rumblið og sorgarleikir, korona hevur elvt til. Hesar avbjóðingar krevja eitt nýtt slag av leiðsu, sum er annarleiðis enn vanlig stýring, sett saman av kommando og klassiskum kontrol. Hesar avbjóðingar eru klimabroytingar, heilsa, umhvørvi, vanstýring av nátturutilfeingi, at fólk vera eldri og eldri, og at ov fá fólk eru skikkaði til virtuella stýring av framleiðslu og menning/innovatión av nýggjari tøkni, sum skal til fyri at loysa komandi trupulleikarnar.
Hetta krevur ein leiðslustíl, ið er eyðkendur av mótstøðuføri, dirvi, fleksibiitet, at leiðari lurtar, er empatiskur, megnar samstarv og dugir at vísa umsorgan og viðurkenning av, at øll geva sítt íkast. Leiðarin skal hava eygu og oyru opin fyri, hvat einstaka starvsfólkið megnar ordiliga væl, og verður hetta lykilin til succes – og hetta er tað, sum eyðkennir siðbundna feminina leiðslu. Fyri at hóra undan eiga vit at lata kvinnur og menn í fakliga, so at tey eru eitt gott bland og ikki bara arbeiða innan siðbundin kvinnu- og mannfólkafak.
Korona hevur lært okkum, ella staðfest, týdningin av ”kvinnufakunum” og gjørt tey so stak sjónlig. Størsta avbjóðingin er, at kvinnur eru tær, sum eiga børn og noyðast av arbeiðsmarknaðinum, her hjá okkum 2-3 ferðir, í barnsburðardyggum aldri. Sera trupult er og hevur verið, at fáa pápar at taka ein størri part av barnsburðar-farloyvinum, og hvat hetta skyldast, verður sagt, er ein spurningur um løn, siðvenju, manglandi accept frá arbeiðsgevara o.s.v.
Hetta setur kvinnurnar aftur á yrkisleiðini, og ikki minst tá ið vit tosa um løn.Gransking vísir, at kvinnur og menn við somu útbúgving og førleikum fylgjast lønarliga, líka inntil børnini koma, og avleiðingin er, at kvinnur gjøgnum eitt arbeiðslív fáa minni í løn enn menn. Hetta er, um tit spyrja meg, hamrandi órættvíst – ein kvinna skal ikki straffast fyri at gera heiminum eina tænastu, at leggja kropp, likam og sál til, at seta børn í heimin.
HON SKAL HELDUR FÁA BONUS FYRI AT HETTA ER MØGULIGT! HVAT VIÐ AT KVINNAN, FYRI HVØRT BARN, HON SETUR Í HEIMIN, FÆR X ANTAL KRÓNUR SETTAR INN Á SÍNA PENSJÓNSUPPSPARING, OG Á HENDAN HÁTT VERÐUR KOMPENSERAÐ EITT SINDUR FYRI TAÐ LØNARTAP, HON YVIR EINA YRKISLEIÐ MISSIR VEGNA BARNSBURÐ?!
Granskarar frá Concordia Universitetinum gera eisini vart við, at rættiliga fáar kvinnur útbúgva seg innan fyri náttúruvísindalig fak, t.d. KT og verkfrøði, sum er ein met-høgt eftirspurdur førleiki í dag og í framtíðini. UNESCO stovnurin undir ST vísir á, at bert 35 % av kvinnunum í heiminum lesa innan náttúruvísind og bert 3 % innan informatións- og kunningartøkni.
Vit eru væl á veg inn í 4. ídnaðarkollveltingina, og hendan tíðin eftirspyr eina rúgvu av førleikum, sum kvinnur útbúgvingarliga ikki eru so raskar at melda seg til. Vit vaksnu og eldri kvinnur eiga at eggja yngri kvinnunum at taka útbúgvingar og størv á seg, sum liggja uttan fyri vanlig kvinnustørv, eitt nú innan tøkni. Tá ið hesar kvinnur fara at taka leiðarastørv á seg um 15-20 ár sær heimurin annarleiðis út, og við teirra fjølbroyttu útbúgvingum og kvinnuligu leiðsluførleikum, fara hesar javnbjóðis at samstarva við menn og megna bæði kynini í felag at lyfta uppgávuna at stýra heiminum burðardygt.
Avbjóðingin fyri framman er at innrætta eitt samfelag og ein arbeiðsmarknað, har pláss eru fyri báðum kynum, og tað, at kvinnan eigur børnini, eigur ikki at verða brúkt móti henni, men hetta má koma henni, og báðum kynum til góðar, so ella so.
Vónandi vera vit eitt sindur klókari uppá, hvønn vegin vit venda í koronasamanhangi næsta 8. mars í 2022 – livst so spyrst.
Súsanna Olsen.
Referencer
(red.), M. D. o. H. H., 2010. Hvorfor er der lønforskelle mellem mænd og kvinder - en antologi om ligeløn i Danmark. 1 ed. KBH: SFI Det nationale forskningscenter for velfærd.
Andersen, A. S., 2020. Ny forskning: Kvindelige statsledere håndterer corona best., KBH: TV2 Nyheder.
Anon., 2020. Løntakarar, Thorshavn: Hagstova Føroya.
Anon., 2020. www3.weforum.org. [Online]
Available at: http://www3.weforum.org/docs/WEF_GGGR_2020.pdf
[Accessed 2 mars 2021].
Barse, M., 2020. Er kvindelige statsledere bedre til at håndtere coronakrisen?, KBH: Videnskab.dk .
Barse, M., 2021. Nyt studie af statsledelse under corona: Fællesskabsorienterede lande har færre dødsfald, , KBH: Videnskab.dk.
Chamorro-Premuzic, T., 2020. Are Women Better At Mnaging The Covid19 Pandemic?. s.l.:www.forbes.com.
Djøfdokument, 2020. Kvindelige ledere tog et ekstra tørn under corona nedlukning. KBH: Forlaget Djøf.
Falkenberg, K., 2018. Forstå sagen: Feminisme, kvindebevægelser og ligestilling, KBH: Danmarks Radio.
Høpner, S. H. o. J., 2019. Meningsskabelse, organisering og ledelse - en introduktion til Weicks univers. 2 ed. KBH: Samfundslitteratu .
Lea C. Windsor, G. Y. R. A. J. W. R. O. S. A. C. B. J. G. &. R. W., 2020. PLOS ONE. [Online]
Available at: https://journals.plos.org/plosone/article?id=10.1371/journal.pone.0244531
[Accessed 6 mars 2021].
Louise Champoux-Paillé, A.-M. C., 2020. The reason why female leader are excelling at managing the coronavirus, Toronto: World Economic Forum.
Zohai Hessami, T. B., 2020. This is the effect female politicians have - and why we need more of them, s.l.: World Economic Forum.


text:
Apple Pay
Apple Pay er ein talgildur pengapungur til títt Visa/Dankort og Mastercard. Tú knýtir gjaldskortið at Apple Pay, og síðani kanst tú ómakaleyst og trygt gjalda við tínari iPhone ella við Apple Watch.
Tú kanst gjalda við Apple Pay á netinum og í øllum handlum, har tað ber til at gjalda við gjaldskortum, ið hava nándfunku; t.e. tá ið tú rindar uttan at seta kortið í terminalin, men bert við at halda tað at terminalinum.
Tú mást hava eitt Visa/Dankort ella Mastercard fyri at kunnna brúka Apple Pay. Tú kanst gjalda við Apple Pay, um tín telefon er av slagnum iPhone 6 ella nýggjari, og harumframt kanst tú brúka Apple Watch, iPad ella Mac at gjalda við. Minst til at kanna, um tólið hevur nýggjastu IOS-dagføringina.
Stutt og greitt um Apple Pay
- Lætt og trygt at gjalda
- Skráset gjaldskortið í Netbankanum sum app ella í Wallet-appini
- Brúka Visa/Dankort ella Mastercard
- Rinda í handlum, á netinum og í appum
Soleiðis byrjar tú
Fyri at kunna brúka Apple Pay skalt tú bert skráseta títt gjaldskort. Tað kanst tú gera í appini Wallet ella í Netbankanum sum app.
Skráset kortið í Wallet
- Lat Wallet-appina upp
- Trýst á "Tilføj kort"
- Tak mynd av kortinum ella tøppa upplýsingarnar inn
- Kortið verður nú knýtt at Apple Pay
- Skriva loynitalið, sum tú fært sum SMS á telefonnummarið, ið tú hevur upplýst í Netbankanum
- Kortið er nú klárt at brúka við Apple Pay
Skráset kortið í Netbankanum sum app
- Far í Netbankan sum app
- Trýst á "Tilføj til Wallet" undir "Kortyvirlit"
- Vel kort og góðtak treytirnar
- Kortið verður knýtt at Apple Pay, sum nú er klárt at brúka
Gloymt pengapungin?
Tað bilar ikki! Tú kanst bara gjalda við iPhone ella Apple Watch í øllum handlum, ið taka ímóti nándgjaldi.
Soleiðis rindar tú við Apple Pay
Tað er skjótt og lætt at gjalda við Apple Pay. Tú skalt bara halda tína iPhone ella títt Apple Watch at gjaldsterminalinum í handlinum.
Tú kanst gjalda við Face ID við at trýsta tvær ferðina á síðuknøttin, hyggja stutt at skerminum og halda telefonina at terminalinum. Við Touch ID rindar tú við at halda tína iPhone at terminalinum, meðan tú hevur fingurin á Touch ID. Á Apple Watch skalt tú trýsta tvær ferðir á síðuknøttin og halda urið at terminalinum.
Her kanst tú gjalda
Tú kanst gjalda við Apple Pay í øllum kortterminalum, har annað av hesum súmbolum verður víst.
Apple Pay og trygd
Tá ið tú rindar við Apple Pay, brúkar skipanin eitt serligt nummar, ið er knýtt at tínum tóli umframt eina serstaka keypskotu. Títt fulla kortnummar verður hvørki goymt á tínum tóli ella á servarum hjá Apple, og handlarnir fáa heldur ikki tínar upplýsingar. Apple Pay goymir ikki upplýsingar um tíni keyp, ið kunnu verða førd aftur til tín. Tað er sostatt bert tú, ið hevur vitan um, hvar og hvat tú hevur goldið við Apple Pay.
Spurningar og svar
Apple Pay
Hvar kann eg gjalda við Apple Pay?
Tú kanst eisini gjalda við Apple Pay í nethandlum og appum, ið bjóða henda møguleika. Ivast tú í, um nethandilin tekur ímóti gjaldi við Apple Pay, sært tú hetta, har gjaldsmøguleikarnir verða lýstir (gjaldskort, flyting o.fr.).
Við hvørjum Apple-vørum kann Apple Pay brúkast?
Tú kanst brúka Apple Pay, um tín iPhone er av hesum slagnum:
XR, XS, XS Max, X, 8, 8 Plus, 7, 7 Plus, 6s, 6s Plus, 6, 6 Plus ella SE
Tú kanst eisini brúka Apple Pay saman við:
- Apple Watch (øll sløg)
- iPad: Air 2, mini 3, mini 4, iPad (5. generation), iPad (6. generation), Pro
- Mac-teldum við Touch ID, Mac-teldum frá 2012 ella nýggjari
- iPhone
Minst til at tryggja tær, at eindin hevur nýggjastu IOS-dagføringina.
Kann eg brúka Apple Pay, um eg havi telefon frá mínum arbeiðsgevara?
Síggi eg á kontuyvirlitinum, at eg havi goldið við Apple Pay?
Tá ið tú hevur goldið við Apple Pay, líkist tað einari vanligari kortgjalding. Tú sært sostatt ikki, at tú hevur goldið við Apple Pay. Í Apple Wallet sært tú tó eitt yvirlit yvir 10 tær nýggjastu Apple Pay-gjaldingar.
Tað riggar ikki at skráseta kortið, hvat skal eg gera?
Fyri at kunna skráseta kortið í Apple Pay mást tú kanna hetta:
- Hevur títt Apple-tól nýggjastu IOS-dagføringina?
- Er tín IPhone av slagnum 6 ella nýggjari?
- Títt Mastercard ella VISA/Dankort skulu vera frá BankNordik
- Um tað framvegis ikki riggar at skráseta kortið, ert tú vælkomin at seta teg í samband við okkum á telefon 330 330.
Eg havi einki loynital fingið, og eg fái ikki skrásett meg
Eg havi fingið nýggja iPhone, hvussu flyti eg míni kort til nýggju telefonina?
Tá ið tú meldar nýggju telefonina til títt Apple-ID, verða tíni gjaldskort í Apple Pay sjálvvirkandi synkroniserað.
Er tað munur á, um eg rindi eina upphædd, sum er niðanfyri ella omanfyri 350 kr.?
Nei, Apple Pay riggar á sama hátt, sama hvør upphæddin er.
Er nakað hámark fyri, hvussu nógv eg kann gjalda fyri við Apple Pay?
Um tú rindar við Visa/Dankorti, kanst tú brúka í mesta lagi 25.000 kr. fyri hvørjar 30 dagar. Viðvíkjandi øðrum kortsløgum eru somu hámørk galdandi, sum á vanliga gjaldskortinum. Les meira um nýtsluhámørk.
Hvat geri eg, um telefonin hvørvur ella verður stolin?
Hvat kostar tað?
Tað kostar einki at hava Apple Pay, og eingi tænastugjøld eru á gjaldingum við Apple Pay.
Hvat skal eg hava fyri at brúka Apple Pay?
Tú skalt brúka:
- eitt Apple-tól, ið kann brúkast saman við Apple Pay
- eitt Mastercard ella Visa/Dankort
Hvat hendir, um eg striki míni kort í Apple Pay?
So strikar tú talgilda kortið og mást skráseta kortið umaftur í Apple Pay, um tú vilt kunna brúka tað. Tú kanst skráseta kortið í Appe Wallet ella í Netbankanum sum app.
Hví er mítt vanliga/talgilda kort sperrað?
Hví fái eg einki loynital við SMS?
Hvørji kort kann eg brúka saman við Apple Pay?
Tú kanst bæði brúka Visa/Dankort og Mastercard.
Hvussu byrji eg at brúka Apple Pay?
Skráset kortið í Wallet
- Lat Wallet-appina upp
- Trýst á "Tilføj kort"
- Tak mynd av kortinum ella tøppa upplýsingarnar inn
- Kortið verður nú knýtt at Apple Pay
- Skriva loynitalið, sum tú fært sum SMS á telefonnummarið, ið tú hevur upplýst í Netbankanum
- Kortið er nú virkið og klárt at brúka við Apple Pay
Tú kanst eisini trýsta her, um tú ert á einum Apple-tólið, ið tú vilt brúka til Apple Pay:
Skráset kortið í Netbankanum sum app
- Lat Netbankan sum app upp
- Trýst á "Tilføj til Wallet" undir "Kortyvirlit"
- Vel kort og góðtak treytirnar
- Kortið verður knýtt at Apple Pay, sum nú er til reiðar at verða brúkt
Hvussu nógv kort kann eg skráseta í Wallet?
Tú kanst skráseta 11 kort í Wallet.
Hvussu striki eg eitt kort í Apple Pay?
Tað kanst tú gera í Apple Wallet ella í iCloud.
Hvussu trygg er loysnin?
Apple Pay er ein sera trygg loysn, av tí at ongar upplýsingar um kortið verða goymdar á telefonini, og at kortupplýsingar tí ikki verða sendar millum telefon og gjaldsterminal. Sostatt er einki kortnummar, sum kann avlesast.
Umframt hetta verður framkomin tøkni til at brongla dáta brúkt.
Um kortið kortini verður misnýtt, ert tú líka væl tryggjað/ur sum við vanliga gjaldskortinum.
Vit mæla tær til at stilla telefonina til at verða læst sjálvvirkandi, tá ið tú ikki brúkar hana. Á tann hátt fær eingin annar atgongd til telefonina og Apple Pay.
Fyri at góðkenna gjaldingar við Apple Pay, skalt tú annaðhvørt góðkenna við Face ID ella Touch ID. Av tí at tað eru andlit ella fingramerki, sum verða lisin, er heldur einki loynital, sum kann lúrast av.
Missir tú tína fartelefon, mást tú alt fyri eitt seta teg í samband við okkum, soleiðis at gjaldskortini í Apple Pay kunnu verða sperrað.
Hvussu velji eg, hvørjum korti eg vil gjalda við í Apple Pay?
Tað kortið, sum er valt, er sjónligt. Hevur tú meira enn eitt kort í Apple Pay, kanst tú skifta til eitt annað kort við at flyta fingurin eftir skerminum.
Kann eg gjalda við Apple Pay, hóast eg ikki havi netsamband?
Ja, gjaldingar við Apple Pay krevja ikki netsamband.
Kann eg gjalda við Apple Pay uttanlands?
Ja, tú kanst gjalda við Apple Pay í øllum gjaldsterminalum, sum taka ímóti nándgjaldi, t.e. kontaktleyst gjald - sama hvørjum landi tú ert í.
Kann eg gjalda við Apple Pay uttan at læsa telefonina upp?
Ja, um tú hevur eina iPhone við Face ID, skalt tú trýsta tvær ferðir á síðuknøttin fyri at gjalda við Apple Pay.
Brúkar tú eina iPhone við Touch ID, skalt tú hava fingurin á "heim-knøttinum" fyri at gjalda við Apple Pay.
Kann eg skráseta míni kort til Apple Pay á telefonini hjá børnunum?
Nei, tíni kort eru persónlig, og tú skalt ikki lata øðrum upplýsingar um tíni kort. Tað stendur í treytunum.
Kunnu tveir persónar, t.d. makar, skráseta gjaldskort í sama Apple Pay?
Nei, Apple Pay er persónligt og eigur tí ikki at verða brúkt av ymiskum persónum.
Mítt vanliga gjaldskort gongur skjótt út. Hvat skal eg gera?
Síggi eg eina Apple Pay-gjalding alt fyri eitt á kontuyvirlitinum?
Tá ið tú rindar við Apple Pay, er tað at rokna sum ein altjóða gjalding. Tí sært tú ikki gjaldingina fyrr enn nakrar dagar seinni - á sama hátt sum tá ið tú brúkar gjaldskort uttanlands.


text:
DÝRGRIPIR ÚR GUDS ORÐI | SÁLMARNIR 34-37
Lít á Jehova og ger tað, ið er gott
„Øvunda ikki tey, sum gera órætt“
Ónd menniskju kunnu sýnast at hava framgongd, men lat ikki tað órógva teg. Hugsavna teg um at tæna Jehova og um tær signingarnar, hann gevur
„Lít á HARRAN og ger tað, ið gott er“
Lít á, at Jehova hjálpir tær, uttan mun til hvønn iva ella hvørja stúran tú hevur. Hann hjálpir tær at vera trúfastur
Hav úr at gera við at boða tey góðu tíðindini um Guds ríki
„Gleð teg í HARRANUM“
Set tíð av til at lesa í Guds orði og grunda á tað við tí í huga at læra Jehova betur at kenna
„Gev HARRANUM veg tín í hond“
Hav álit á, at Jehova hjálpir tær at klára ein og hvønn trupulleika
Varðveit ein góðan atburð, tá ið onnur standa tær ímóti, søkja at tær ella reingja sannleikan
„Ver stillur fyri HARRANUM og bíða eftir Honum“
Tak ikki skjótar avgerðir, sum kunnu taka gleðina frá tær og oyðileggja títt vinalag við Jehova
„Hini eyðmjúku skulu arva landið“
Ver eyðmjúkur og bíða eftir, at Jehova beinir fyri øllum órætti, sum tú ert fyri
Stuðla trúarfelagum; og ugga tey hugtungu við at siga frá Guds lyfti um ein nýggjan heim, sum nærkast í hvørjum


text:
Kristina Háfoss ásannaði í Løgtinginum í gjár, at undanfarna samgonga megnaði, eftir bara 3 árum, at venda einum hallið uppá 626 mió. kr til yvirskot.
Í 2011 kom undanfarna samgonga til eitt fíggjarlógaruppskot, sum Aksel V. Johannesen, tá fíggjarmálaráðharri hevði lagt fram fyri 2012. Tað vísti eitt hall upp á 626 mió. Kr.
Borgarliga samgongan setti sær fyri at fáa hetta ovurstóra hall burtur longu í 2016. Hetta kravdi vøkstur í búskapinum og afturhald í almennum útreiðslum. Í 2015 nærkast málinum og undanfarna samgonga kundi leggja fíggjarkarmar fram, sum vístu avlop í 2016. Bæði núsitandi løgmaður, Kristina Háfoss, nú landsstýriskvinna og onnur í núsitandi landsstýrið søgdu, at hetta passaði ikki.
Tøl sum nú koma fram vísa, at longu í 2015 var yvirskot, tó treyta av, at nýggja landsstýrið ikki setti forbrúk í gongd. Sitandi samgonga skundaði sær við eykajáttan í tingið, sum kostaði 63 mió. kr. Herímillum vóru framskundan av Viðareiðistunnlinum og so keyp av bygningi á kongabrúnni til umsiting. Longu í december er aftur skundur, og eykajáttan verður løgd fyri tingið at keypa EIK-bygningin í miðbýnum, kostnaður 26 mió. kr.
Kristina Háfoss váttaði í Løgtinginum í gjár, at hallið hjá landskassanum í 2015 er uml 80 mió.kr. hóast hetta ovurforbrúkið í endanum av árinum TVS. Um nýggja samgongan ikki leyp út at brúka pengar, so var yvirskot longu í 2015. Hon segði eisini, at uml. 60 mió. kr vóru brúktar eyka til íløgur. Tvs peningur, sum var játtaður í undanfarnum árum, men brúktur í 2015. Hetta brúk er eisini við í roknskapinum fyri 2015.
Tvs undanfarna samgonga megnaði, eftir bara 3 árum, at venda einum hallið uppá 626 mió. kr til yvirskot.
“Eri ovurfegin um at hava lati víðari ein landsskassa við yvirskoti. Takið var tungt, men vit megnaðu tað” sigur Jørgen Niclasen, fyrrverandi fíggjarmálaráðharri.


text:
Vjetnam
Vjetnam (vjetnamesiskt; Cộng hòa Xã hội Chủ nghĩa Việt Nam) er eitt land í Suðurásia. Vjetnam hevur 96 mió. íbúgvar.
LandafrøðiEdit
Londini ið avmarka Vjetnam eru Kambodja, Kina og Laos. Náttúran í Vjetnam er stórsligin við teimum stóru Mekong-áarósunum, kálksteinafjøllunum í Halong-víkini, longu strandaøkjunum, grønu rísakrunum og fjallasíðunum kløddum við teak-trøðum. Høvuðsstaðurin í Vjetnam eitur Hanoi, men hetta er ikki tann størsti býurin. Størsti býurin í Vjetnam eitur Ho Chi Minh City. Náttúran í landinum er ógvuliga ymisk alt eftir hvar í landinum tú ferðast. Hetta kemst m.a. av at suðurlendska veðurlagið er tropiskt, meðan norðurlendska veðurlagið er eitt sindur meira svalligt. Vjetnam hevur eitt tropiskt monsun-veðurlag. Tríggir fjórðingar av landinum eru klæddir við fjøllum og brekkum, meðan síðsti fjórðingurin liggur rundan um tær báðar høvuðsáirnar Song Hong og Mekong. Framvið næstan øllum landinum og áarósunum eru fult av grønum rísakrum.
Regiónir í VjetnamEdit
Vjetnam hevur 8 regionir:
FólkiðEdit
Tríggir fjórðingar av vjetnamesarum búgva á bygd. Av tí at fá eiga bil, og bara ein høvuðsjarnbreyt er í landinum, er tað ógvuliga sjáldsamt, at bygdafólk fara til stóru býirnar Hanoi ella Ho Chi Minh. Mesta fólkið býr í smáum bygdum og livir sum jarðyrkisfólk og verkafólk. Húsini eru smá og stoypt upp, laðað av múrsteini, ella av viði og takt við hálmi og pálmabløðum. Í flestum húsum eru tvey rúm; annað er køkur og borðstova í einum, hitt sovikamar. Vatn er ikki lagt inn í húsini, tað verður borið úr brunninum ella undan lækjuni, sum er tætt við húsini. Í flestum bygdum er ravmagn, og summi fólk hava sjónvarp.
Fyrr doyðu so mangir nýðføðingar í Vjetnam, stutt eftir at teir vórðu føddir, at foreldrini hátíðarhildu ikki, at barnið var føtt, men bíðaðu, til tað var fýra vikur gamalt. Hesin siður verður enn hildin. Tá ið barnið verður ársgamalt, halda foreldrini dagin, ið verður nevndur thoi noi. Tey halda eini fjøl við ymsum lutum framman fyri barnið. Tann lutur, barnið tekur í hondina, sigur, hvat tað fer at gera, tá ið tað er tilkomið.
Tá ið kríggið var av, royndu mangir vjetnamesar at rýma av landinum at leita eftir arbeiði ella av ótta fyri, at søkt varð at teimum. Tey hildu til havs í báti og vónaðu at sleppa til Vesturheimin um Hongkong, Maleisia ella Singapor. Eftir kríggið og fram til 1980 flýddu hálv mió. Færri fólk flýddu, tá ið grannalondini fóru at senda flýddar vjetnamesar heimaftur.
Í flestum stórbýum í heiminum er bilurin vanligur á vegnum; men í Vjetnam er tað súkklan. Heilt fáir vjetnamesar eru so múgvandi, at teir hava ráð at keypa bil, og tí súkkla næstan øll til arbeiðis ella til handils. Í trokingartíðini á morgni og á kvøldi eru gøturnar í Ho Chi Minh- býi og øðrum stórbýum fullar av fólki á súkklu, sum ringja við klokkunum og rópa á hini, ið súkkla og ganga, um ikki at vera fyri.
Fólk liva mest av frukt og grønmeti, ið tey sjálvi dyrka á gørðunum. Kjøt verður bara etið um høgtíðir.
BúskapurEdit
Hvønn dag í 13 ár bóru fjølmiðlar um allan heim tíðindi frá ræðuliga Vjetnamkrígnum, sum var ímillum kommunistiska Norðurvjetnam og Suðurvjetnam, ið amerikanarar stuðlaðu. Tá ið kríggið endaði í 1975 við Norðurvjetnamesiskum sigri, var landið púra niðurundirkomið og útarmað, og mong fólk royndu at sleppa sær av landinum. Mong teirra, ið flýddu í báti, doyðu á ferðini av sjúku ella gingu burtur. Bátarnir vóru mangan so ovfyltir, veikir og vánaligir, at teir sukku. Nú verður landið umrøtt, tí at tað ber skjótt framá búskaparliga. Búskaparfrøðingar hava kallað landið "tikaran á súkklu", tí búskapurin er sterkur, men fólkið er fátækt, og einasta akfar, tey hava ráð at keypa, er súkkla. Útlendskar fyritøkur gera íløgur í nýggjan ídnað, og ferðafólk vilja nú aftur.
Tveir triðingar av landbúnaðarjørðini í Vjetnam standa undir í vatni meginpartin av árinum; men tað er við vilja, tí at lendið verður nýtt til rísakrar. Í regntíðini floymir vatnið yvir rísmarkirnar, ið verða byrgdar við lágum vøllgarðum, so at vatnið rennur ikki burtur. Tá ið fjarar, koma runutu rísmarkirnar undan. Sáðað verður við hond; tað er konufólkarbeiði. Tveir til tríggjar mánaðir seinna verða rísakrarnir skornir.


text:
Tíðindi
Nýggjastu útgávur
Eiturkoppur - Næmingabók
Næmingabókin er eins og undanfarnu bøkur í heimstaðarlærurøðini, Grindalokkur til 1. og Høgguslokkur til 2. flokk, uttan orð, men við nógvum myndum og tekningum. Lagt verður upp til, at næmingarnir…
Eiturkoppur - Arbeiðsbók
Arbeiðsbókin til Eitukoppin hevur fleiri uppgávur enn arbeiðsbøkurnar til Grindalokkin, 1. flokkur og Høgguslokkin, 2, flokkur. Men færri evnir. Uppgávurnar eru eisini torførari, og lagt verður upp…
Eiturkoppur - Lærarabók
Í lærarabókini til Eiturkoppin eru uppskot um, hvussu arbeiðast kann við hvørjari einstakari opnu. Í lærarabókini verður víst á, hvat til ber at práta um bæði í bólki og í flokkinum. Lærarabókin…
Skygni 6 - næmingabók
Skygni 6 er ætlað undirvísingini í støddfrøði í sætta flokki. Bókaheildin leggur upp til næmingalagaða undirvísing. Eftir flestu kapittlar eru støðuroyndir, og við støði í teimum eru grønar síður…
Skygni 6 - lærarabók
Skygni 6 er ætlað undirvísingini í støddfrøði í sætta flokki. Bókaheildin leggur upp til næmingalagaða undirvísing. Eftir flestu kapittlar eru støðuroyndir, og við støði í teimum eru grønar síður…
Skygni 6 - avritsmappa
Skygni 6 er ætlað undirvísingini í støddfrøði í sætta flokki. Bókaheildin leggur upp til næmingalagaða undirvísing. Eftir flestu kapittlar eru støðuroyndir, og við støði í teimum eru grønar síður…
Lívfrøði 1 - lærarabók
Lærarabókin hevur á leið sama bygnað sum næmingabókin og arbeiðsbókin. Fyrsti partur er um lív og náttúru, annar partur er um lívið undir sjóneyku og triði partur er um mannakroppin.
Við at taka…
Eg skrivi 9
Hetta er 9. og seinasta bókin í røðini av rættskrivingar- og mállæruheftum til miðdeild fólkaskúlans. Tey eru ikki ætlað ávísum floksstigi, men kunnu vegleiðandi nýtast úr 5. flokki (ella seint í…
Súlubók 5 er ætlað at lesa, tá ið næmingarnir hava lært teir fyrstu níggju bókstavirnar í Súluni.
Súlubøkurnar eru smáar lesibøkur, ætlaðar til ta fyrstu lesingina.…
Lívfrøði 1 - uppgávubók
Í arbeiðsbókini eru uppgávur til tríggjar teir fyrstu partarnar í næmingabókini:
1. Lív og náttúra,
2. Lívið undir sjóneyku
3. Mannakroppurin.
Til hvønn partin eru fýra uppgávusløg:
venjingar…
Høgguslokkur - Arbeiðsbók
Arbeiðsbók til Høgguslokkin. Arbeiðsbókin er eins og næmingabókin býtt sundur eftir evnum. Til hvørja opnu í næmingabókini eru í arbeiðsbókini síður, sum næmingurin kann arbeiða við. Hvør opna í…
Høgguslokkur - Lærarabók
Lærarabókin vísir á, hvussu næmingarnir kunnu arbeiða við arbeiðsbókini, og víst verður eisini til ymsar aktivitetir. Í lærarabókini eru eisini ymisk fakta um tey ymsu evnini, sum verða viðgjørd í…
Høgguslokkur - Næmingabók
Næmingabókin er bók, sum við tekningum og fotomyndum og við ongum orðum viðger 30 ymisk evni á 30 opnum.
Viðgjørdu evnini eru: Heima hjá mær, Hvar eru vit?, Spæl, Í ferðsluni, Tíðin,…
Hetta er triðja lesibókin í føroyskum í røðini um Hervør og Høgna. Bókin byggir á tær báðar undanfarnu bøkurnar, Hervør og Høgni í skúla og Hervør, Høgni og hini. Triðja bókin, ið hevur støði í…
Lívfrøði 1 - næmingabók
Í lívfrøði til 7. flokk eru fýra partar. Fyrsti partur er um náttúrusøgu, annar partur er um lívið undir sjóneykuni, triði partur er um mannakroppin, og fjórði partur er um lívfrøði í…
Skygni 5 - Næmingabók
Skygni 5 er ætlað undirvísingini í støddfrøði í fimta flokki. Bókin leggur upp til næmingalagaða undirvísing. Eftir flestu kapittlar eru støðuroyndir, og við støði í teimum eru grønar síður og…
Skygni 5 - Avritsmappa
Skygni 5 er ætlað undirvísingini í støddfrøði í fimta flokki. Dentur verður serstakliga lagdur á evni úr gerandisdegnum og á náttúruviðurskifti.
Í avritsmappuni eru eykauppgávur,…
Skygni 5 - Læraravegleiðing
Skygni 5 er ætlað undirvísingini í støddfrøði í fimta flokki. Dentur verður serstakliga lagdur á evni úr gerandisdegnum og á náttúruviðurskifti.
Í læraravegleiðingini eru viðmerkingar til…
Lærarabók til Hervør og Høgni í triðja. Hugskot, Umrøðuevni, Faktapartur, Bókalisti, Arbeiðsbók og Svarlisti til Arbeiðsbók er til hvørt uppslag í lesibókini.
Myndprýtt bókina hava Janus Guttesen,…
Les. Ástøði er partur av Les røðini, men er eisini ein sjálvstøðug ein. Bókin viðger ymisku tekstasløgini, og hvussu hesi kunnu greinast. Tekstasløgini umfata prosaskaldskap, yrkingar, ævintýr,…
Les 3. Arbeiðsbók er ætlað at verða brúkt í samband við viðgerð av tekstunum í savninum Les 3.
Les 3
Les 3 er triðja bók í Les røðini. Tekstasavnið er ætlað til føroyskt í 10. flokki. Tekstasavnið er uttan iva eisini væl egnað til føroyskt á C í miðnámi. Høvðusevnið í tekstasavninum er lívsvirðir…
Týskt 2
Framhald av Týskt 1 - eisini til 8. flokk. Leggur seg serliga eftir veikt bendum sagnorðum í tíðum og bundnum navnorðum í føllum, umframt at klokkan, tølini, dagar, mánaðir og árstíðir eisini…
Eg skrivi 8
Nú er 8. bókin í Eg skrivi røðini komin út. Við bókini er hefti á 47 blaðsíður við útfyllingarfyrisøgnum.
Ætlanin er, at tað skulu vera 9 bøkur tilsamans. Eg skrivi-bøkurnar eru ikki…
Súlubók 4 - Sólin sá bil og bát í á
Súlubók 4 er ætlað at lesa, tá ið næmingarnir hava lært teir fyrstu átta bókstavirnar í Súluni.
Súlubøkurnar eru smáar lesibøkur, ætlaðar til ta fyrstu lesingina. Bókarøðin fylgir…
Súlubók 3 - Sólin sá Ásu og Óla í á
Súlubók 3 er ætlað at lesa, tá ið næmingarnir hava lært teir fyrstu sjey bókstavirnar í Súluni.
Súlubøkurnar eru smáar lesibøkur, ætlaðar til ta fyrstu lesingina. Bókarøðin…
Lærarabókin er ætlað sum uppskot og hugskot til lærarar um, hvussu teir kunnu arbeiða við bókstava- og ljóðbókini Súlan.
Súlan - Bókstava- og ljóðbók
Bókin Súlan er ætlað sum undirvísingartilfar í føroyskum í 1. flokki. Í bókini lesa og arbeiða børnini við bókstavunum og tvíljóðunum. Hvør bókstavur fyllir eina opnu. Á aðrari síðuni er ein…
Til læraran er gjørd fløga við sangunum úr lesibókini. Á fløguni eru 14 sangir, ið børn og vaksin syngja. Kend løg sum My Bonnie, Auld Lang Syne og Away in a manger eru við. Fløgan er ætlað lærarum…
Týskt 1
Týskt 1 eftir Gunnvá Dam, lærara, er skrivligt týskt til 8. flokk. Týskt 1 er uppgávubók til byrjanarundirvísing í týskum og er ætlað til fyrru hálvu av 8. flokki.
Í bókini eru…
Sálmar til fólkaskúlan, Framhaldsdeild, er ætlað næmingum í 8. til 10. flokki. Her eru uppgávurnar torførari, men eisini her stendur tað til læraran at meta um, hvat næmingarnir eru førir fyri.
Tilfarið kann eisini í stóran mun nýtast tvørgreinaligt. Her eru m.a.…
Sálmar til fólkaskúlan, Miðdeild, er ætlað næmingum í 4. til 7. flokki. Lærarin verður tó í fleiri førum noyddur at hjálpa til. Sálmar eru torskildir og sjáldan á barnannna støði, hvørki málsliga ella innihaldsliga.
Vit noyðast tí at hava ein…
Tilfarið er sett saman av tveimum næmingaheftum á ymiskum torleikastigi og einari læraravegleiðing.
Sálmar til fólkaskúlan, Miðdeild, er ætlað næmingum í 4. til 7. flokki. Lærarin verður tó í fleiri førum noyddur at hjálpa til. Sálmar eru torskildir og sjáldan á…
Rokning 5 - Hálvársroynd og heilársroyndStøddfrøði til fólkaskúlan
Rokning 5 er partur av bókaheild til undirvísingina í støddfrøði í 5. flokki. Undirvísingarheildin førir næmingin lýðandi og trygt inn í arbeiðið við tølum og rokning.
Høvuðspartarnir í ROKNING 5 eru:
- Grundbók a, b …
Mállærubók at brúka saman við bókaheildini Nem í sætta.
Í mállærubókini eru mállæru-, rættskrivingar- orðabóka- og málføriuppgávur. Afturat hesum eru venjingaruppgávur og avbjóðandi uppgávur, sum liggja í ibókini og á snar. Til málføriuppgávurnar eru ljóðfílur, sum…
Sjófeingi - Heimasíðasjofeingi.fo
Føðsla og burðardygd er nýtt talgilt tilfar til 6. flokk í náttúru og tøkni og heimkunnleika. Stórur partur av tilfarinum er tó væl egnaður at brúka í øðrum høpi eisini.
Undirvísingartilfarið fevnir millum annað um:
- tekstir, myndir, talvur og…
Gaia 4 - ArbeiðsbókNáttúra og tøkni
Náttúra og tøkni til miðdeild
Gaia 4, arbeiðsbók er partur av bókaheild til undirvísingina í náttúru og tøkni í 4. flokki.
Gaia 4-6 fevnir um:
- grundbók
- arbeiðsbók
- lærarabók …
Gaia 4 - GrundbókNáttúra og tøkni
Náttúra og tøkni til miðdeild
Gaia 4, grundbók er partur av bókaheild til undirvísingina í náttúru og tøkni í 4. flokki.
Gaia 4-6 fevnir um:
- grundbók
- arbeiðsbók
- lærarabók …
Støddfrøði 7 - UpggávubókStøddfrøði til hádeild fólkaskúlans
Støddfrøði 7 - Uppgávubók er partur av bókaheild til undirvísingina í støddfrøði í 7. flokki.
Støddfrøði 7 fevnir um:
- Grundbók: Næmingabók við fakligum teksti, uppgávum og avbjóðingum. Grundbókin…
Støddfrøði 7 - GrundbókStøddfrøði til hádeild fólkaskúlans
Støddfrøði 7 - grundbók er partur av bókaheild til undirvísingina í støddfrøði í 7. flokki.
Støddfrøði 7fevnir um:
- Grundbók: Næmingabók við fakligum teksti, uppgávum og avbjóðingum. Grundbókin vendir…
Nem í sætta - LærarabókLærarabók
Læraravegleiðingin til Nem í sætta er býtt í tveir partar, Vegleiðing um føroyskt og Vegleiðing til partarnar.
Í Vegleiðing um føroyskt er yvirlit yvir bókaheildina, frágreiðing um lærugreinahugsan…
Nem í sætta - NæmingabókNæmingabók
Bókin er í seks pørtum, og hvør partur leggur dent á okkurt ávíst:
- At spegla sær leggur dent á tekstir, sum snúgva seg um at síggja seg sjálva/n úr ymiskum og nýggjum sjónarhornum.
- Í…
Veggjakortið ”Evropa” (Nám 2021) er eitt hæddarkort, sum er í stødd 1:5 000 000 (113 x 93 cm). Kortið er umsett úr enskum.
Eins og heimskortið hjá Námi, ”Heimurin”, er Evropakortið umsett úr enskum við støði í kortum hjá Collins Bartholomew, ið er heimsins elsta…
Nótakoyrikort 1Netúgáva
Nótaoyrikortið miðjar ímóti: at næmingar læra hvussu nótaskipanin er uppbygd, hvussu nótarnir eita, hvar teir liggja á nótalinjum, á klaverinum í G-lykil og í F-lykil.
Í frálæruni verður keyboard brúkt við 5 oktavum, sum næmingarnir læra at spæla…
Myndlist til øllAvritabók
Hetta er ein avritabók.
Tilfarið er hugsað sum ískoytistilfar til einstaka næmingin, men uppgávurnar kunnu lættliga verða nýttar sum upprit til undirvísingina ella sum beinleiðis partur av arbeiðinum í myndlist.
Tilfarið kann eisini stuðla…
Myndlistabókin er ætlað sum íblástur til lærarar, sum undirvísa í myndlist í miðdeild. Bókin inniheldur ymisk hugskot til undirvísing í myndlist í miðdeildini, hóast nøkur av hugskotunum kunnu nýtast til eldri flokkar, og onnur kunnu nýtast í yngru flokkunum.
Bókin…
Rokning 6 - Hálvársroynd og heilársroyndStøddfrøði til fólkaskúlan
Rokning 6 er partur av bókaheild til undirvísingina í støddfrøði í 6. flokki. Undirvísingarheildin førir næmingin lýðandi og trygt inn í arbeiðið við tølum og rokning.
Høvuðspartarnir í ROKNING 4 eru:
- Grundbók a, b …
Rokning 6b - LærarabókStøddfrøði til fólkaskúlan
Rokning 6b er partur av bókaheild til undirvísingina í støddfrøði í 6. flokki. Undirvísingarheildin førir næmingin lýðandi og trygt inn í arbeiðið við tølum og rokning.
Høvuðspartarnir í ROKNING 6 eru:
- Grundbók a, b …
Rokning 6 - UppgávubókStøddfrøði til fólkaskúlan
Uppgávubók til Rokning 6, sum er partur av bókaheild til undirvísingina í støddfrøði í fólkaskúlanum. Uppgávubókin er skipað eftir evnum við somu kapitlum sum grundbøkurnar. Til hvønn kapittul í Grundbókini er altso ein samsvarandi kapittul við sama fakliga innihaldi í…
Rokning 6a - GrundbókStøddfrøði til fólkaskúlan
Rokning 6a er partur av bókaheild til undirvísingina í støddfrøði í 6. flokki. Undirvísingarheildin førir næmingin lýðandi og trygt inn í arbeiðið við tølum og rokning.
Høvuðspartarnir í ROKNING 6 eru:
- Grundbók a, b …
Rokning 6a - LærarabókStøddfrøði til fólkaskúlan
Rokning 6a er partur av bókaheild til undirvísingina í støddfrøði í 6. flokki. Undirvísingarheildin førir næmingin lýðandi og trygt inn í arbeiðið við tølum og rokning.
Høvuðspartarnir í ROKNING 6 eru:
- Grundbók a, b …
Rokning 6b - GrundbókStøddfrøði til fólkaskúlan
Rokning 6b er partur av bókaheild til undirvísingina í støddfrøði í 6. flokki. Undirvísingarheildin førir næmingin lýðandi og trygt inn í arbeiðið við tølum og rokning.
Høvuðspartarnir í ROKNING 6 eru:
- Grundbók a, b …
Rokning 6a - JavnbókStøddfrøði til fólkaskúlan
Rokning 6a er partur av bókaheild til undirvísingina í støddfrøði í 6. flokki. Undirvísingarheildin førir næmingin lýðandi og trygt inn í arbeiðið við tølum og rokning.
Høvuðspartarnir í ROKNING 6 eru:
- Grundbók a, b …
Rokning 6b - JavnbókStøddfrøði til fólkaskúlan
Rokning 6b er partur av bókaheild til undirvísingina í støddfrøði í 6. flokki. Undirvísingarheildin førir næmingin lýðandi og trygt inn í arbeiðið við tølum og rokning.
Høvuðspartarnir í ROKNING 6 eru:
- Grundbók a, b …
“Samfelagið - eg og vit øll” er næmingabók í Samfelagsfrøði í 9. flokki.
Samfelagið – og vit er býtt upp í 5 partar. Bókin fevnir um hesi evni:
- Mentan og tilflyting
- Kærleiki og kynslív
- Mannarættindi og hugsjónir
- Búskapur – meiri…
Rokning 5b - JavnbókStøddfrøði til fólkaskúlan
Rokning 5b er partur av bókaheild til undirvísingina í støddfrøði í 5. flokki. Undirvísingarheildin førir næmingin lýðandi og trygt inn í arbeiðið við tølum og rokning.
Høvuðspartarnir í ROKNING 5 eru:
- Grundbók a, b …
Rokning 5b - LærarabókStøddfrøði til fólkaskúlan
Rokning 5b er partur av bókaheild til undirvísingina í støddfrøði í 5. flokki. Undirvísingarheildin førir næmingin lýðandi og trygt inn í arbeiðið við tølum og rokning.
Høvuðspartarnir í ROKNING 5 eru:
- Grundbók a, b …
Rokning 5b - GrundbókStøddfrøði til fólkaskúlan
Rokning 5b er partur av bókaheild til undirvísingina í støddfrøði í 5. flokki. Undirvísingarheildin førir næmingin lýðandi og trygt inn í arbeiðið við tølum og rokning.
Høvuðspartarnir í ROKNING 5 eru:
- Grundbók a, b …
Nem mál í fimtaMállærubók
Mállærubók at brúka saman við bókaheildini Nem í fimta.
Í mállærubókini eru mállæru-, rættskrivingar- orðabóka- og lesifatanaruppgávur.
Partarnir í mállærubókini hava somu heiti sum partarnir í næmingabókini: Kalt niður eftir bakinum, Sansa lýrikkin,…
Rokning 5 - UppgávubókStøddfrøði til fólkaskúlan
Uppgávubók til Rokning 5, sum er partur av bókaheild til undirvísingina í støddfrøði í fólkaskúlanum. Uppgávubókin er skipað eftir evnum við somu kapitlum sum grundbøkurnar. Til hvønn kapittul í Grundbókini er altso ein samsvarandi kapittul við sama fakliga innihaldi í…


text:
Archive for the ‘Stubbar’ Category
Hví ikki bara næstbest?
Eg sigi fyri meg, at eg taki hattin (tað má verða topphúgvan í mínum føri) av fyri formanninum í Pedagogfelagnum, sum sigur júst tað, sum vit øll hugsa, men ikki duga at seta orð á. Han spyr beint fram, sum barnið í ævintýrunum: hvørji eru kjarnuvirðini í føroyska samfelagnum, og eru tað tey virðini, ið liggja fremst og eyðkenna okkara politisku stremban? Eg hugsi, at formaðurin, sum sum pedagogur jú uttan iva hevur lært av børnunum, svarar NEI.
Vit eru so upptikin av her í landinum, at her skal vera attraktivt og bart út liviligt. Vit skulu brandast og hvat veit eg! Men vit duga so ómetaliga illa at sigla beint. Skútan fer av kós alla tíðina, og øll hava úr at gera at rætta kósina.
Tað skuldi verið so eyðsæð, at samfelagið verður rikið skynsamiliga, at vit fáa nakað fyri skattapengarnar, at vit ikki hava korruptión, at politikkur ikki bara eru rossahandlar, og at visiónir ikki er nakað, sum bara er niðurfelt í vøkur rit.
Og hvørji eru so kjarnuvirðini? Er tað altjóða universitet, altjóða flogvøllur, altjóða svimjihylur o.s.fr. Skulu vit partú vera best á øllum økjum, tá ið vit uttan iva kunnu vera næstbest, tí vit eru sjáldan meira enn í besta lagi triðbest.
Kjarnuvirðini eru tey, sum gera fólk eydnusom, nøgd, og geva teimum møguleikar at liva sámiliga saman, uppliva, mennast o.s.fr. Ikki vist, at vit skulu vera rík, men heldur at øll sleppa at arbeiða meiningsríkt og fyri hampuliga løn, og at skatturin er so lágur sum til ber, men ikki lægri enn at vit fáa veitt tær tænastur, sum sjúk, tey veiku og vælferðin krevja. Sjálvandi skal samfelagið eisini mennast við íløgum í – ja hvat?
Kjarnuvirði eru toleransa, at so fáir ójavnar sum til ber eru, at tey skapandi í samfelagnum sleppa at skapa og vísa tað fram, sum tey skapa. At hálpin er har, tá ið brúk er fyri henni, og ikki liggur parkerað á onkrum fundi ella konferansu. At vit hava eitt burðardygt, fjølbroytt vinnulív. At kjarnuvinnuvirði landsins ikki verða forerd politiskum sameindum til at selja víðari. At vinnan mennist og lítir frameftir og hevur eitt perspektiv, sum ikki bara er at skava pengar til sín ella fara niður við nakkanum. Vit hava ikki brúk fyri kasinobúskapi, serliga ikki í okkara høvuðsvinnu.
Jú, víst er tað liviligt í Føroyum, men hvør sigur, at tað ikki kann gerast uppaftur meira liviligt og stuttligt at liva í Føroyum, m.a. um politikarar tora at taka tær avgerandi avgerðirnar um kjarnuvirðini, og at tey, sum megna tað, sjálvandi í mesta mun sjálvi taka sær av sær sjálvum og sínum. Tað er sum Kennedy segði á sinni, spyr ikki hvat samfelagið kann geva tær, men hvat tú kanst geva samfelagnum.
Tíðin er um at fara frá gamla javnaðarpolitikkinum, tá øll eru klientar, men tíðin tykist eisini at vera farin frá mínum flokki, Sjálvstýrisflokkinum, sum í seinastuni neyvan er komin við einum einasta munagóðum uppskoti. Hvat varð av flokkinum, sum á sinni helt seg hava einkarrætt til menta- og fíggjarmál í landsins stýri?
Um hinar flokkarnar á tingi er bara at siga, at teir verða uttan iva noyddir, eins og øll onnur at spyrja seg: arbeiða vit fyri kjarnuvirðunum, ella eru vit ábyrgarleysir artistar í einum sirkusi.
Nú var eg helst nóg so skjótur at taka táttin upp eftir formannin í Pedagogfelagnum, men eg kundi ikki halda mær. Umberið meg.
Tey ungu tíma ikki við teldupostinum
Á heimasíðuni hjá Version2 (Danmarks it-medie, der henvender sig til de mange, der arbejder professionelt med it) er áhugaverd grein við heitinum Næste generation på arbejdsmarkedet gider ikke e-mail.
Lesið greinina á: http://www.version2.dk/artikel/10735-naeste-generation-paa-arbejdsmarkedet-gider-ikke-e-mail


text:
Indonesia
Indonesia (Lýðveldið Indonesia) er eitt av fólkaríkastu londum í heiminum. Indonesia liggur í landsynningshorninum av Asia, tað er eitt oyggjaland, har eru umleið 17.508 oyggjar. Har eru 33 provinsar og fólkatalið er meir enn 238 milliónir, sum er fjórð størsta fólkatal í heiminum. Indonesia er eitt lýðveldi við forseta. Høvuðsstaðurin eitur Jakarta. Indonesar tosa nógv ymisk mál, tey tosa 742 ymisk mál og dialektir.
Landafrøði[rætta | rætta wikitekst]
Indonesia er heimsins størsta oyggjaríki. Landið er 5.100 km langt eystur og vestur, havið er 8 milliónir km2 í vídd, og har eru tríggjar klokkutíðir. Knappliga 230 milliónir fólk búgva í Indonesia, 60% av teimum í oynni Java, hóast oyggin ikki er meiri enn 7% av víddini í landinum. Nógvar aðrar stórar oyggjar eru, men mangar teirra eru ógvuliga strálbygdar. Høvuðsstaðurin í Indonesia, Jakarta, við knappliga 9 mió. fólkum, er størsti býur í Landsynningsasia.
Mentan[rætta | rætta wikitekst]
Badminton og fótbóltur er best dámdi ítróttur í Indonesia. Lokalar ítróttargreinar eru eisini. Í Indonesia búgva umleið 300 ymiskir etniskir bólkar, sum hvør hevur síni mentanarligu serligu eyðkenni. Indonesia hevur ríkt mentanarlív, sum er ávirkað av indiskari, arabiskari, kinesiskari og europeiskari mentan. Indonesiskur matur er ymiskar, an uppá hvar í Indonesia ein er staddur. Tey brúka nógv rís afturvið matinum. Fiskur og høsnarungi verður nógv brúktur til høvuðsrættir. Tey brúka nógv kokosmjólk og kryddurtir sum kili er nógv brúkt. Indonesiskur siðbundin tónleikurer m.a. gamelan og keronkong. Dangdut er eitt vælumtókt nýmótans slag av pop tónleiki, sum hevur fingið íblástur frá arabiskum, indiskum og malaysiskum tónleiki. Tær elstu skriftirnar ið man hevur funnið í Indonesia er Sanskrit frá 5. øld. Nógv fólk í Indonesia hava sterkar munnligar siðvenjur, sum hevur hjálpt teimum at varðveita teirra egna mentunarliga samleika. Tá Suharto varð forseti vóru strangar reglar sum settu mørk fyri útlendskum fjølmiðlum at gera seg galdandi í Indonesia, og sum hevði strangt eftirlit við egnum miðlum eisini, men nú er tað nógv fríðari. Tað eru umleið 10 lokalar, privatar sjónvarpsrásir, sum kappast móti tí almennu rásini TVRI. Í september 2009 var mett, at internet nýtslan var 12,5% í Indonesia. Yvir 30 milliónir fartelefonir verða seldar hvørt ár í Indonesia, og harav eru 27% av teimum lokal merki.
Myndarøð[rætta | rætta wikitekst]
Keldur[rætta | rætta wikitekst]
Slóðir úteftir[rætta | rætta wikitekst]
Stjórnin[rætta | rætta wikitekst]
- Stjórnin í Indonesia
- Minister of The State Secretary
- Antara.co.id.en Tjóðar tíðinda portalur
- Hagstova
- Chief of State and Cabinet Members
Almenn kunning[rætta | rætta wikitekst]


text:
Leygardagin kl. 13.00 byrjar frælsi ítrótturin í Reykjavík International Games. Stevnan endar kl. 15.00, og hesa løtuna hava tríggir føroyingar kappast. Tað verða Bjørk Herup Olsen (18), Rebekka Fuglø (16) og Rúni Seloy (15), sum umboða Føroyar á 200 metra innandurabreytini í Laugardalinum.
Bjørk er nýliga vaksin úr talentbólkinum, meðan Rebekka og Rúni hava ávikavíst 2 og 3 ár eftir í bólkinum. Tí eru vit í FÍF sera errin um at kunna senda so ungar íðkarar av landinum at kappast við evstu topprennarar Íslands.
Kappingarskráin hjá okkum sær soleiðis út:
Kl. 13.35 Bjørk Herup Olsen – 1500 metrar
Kl. 13.50 Rúni Seloy – 800 metrar
Kl. 14.20 Rebekka Fuglø – 400 metrar
Kappingin verður víst beinleiðis í íslendskum sjónvarpi, og um tað er møguligt verður krøkja løgd út her, soleiðis at øll kunnu fylgja við.
Ferðalagið fer úr Føroyum fríggadagin og verður aftur mánadagin. Leiðari á ferðini verður Hallur Holm.
Vikuskiftið eftir verður Stórmót ÍR hildin í Reykjavík. Hetta er stór ungdómsstevna, og her verður so restina av talentbólkinum hjá FÍF við. Meira um tað í næstu viku.


text:
Framtíðin hjá Petur Knudsen er GUL!
Petur Knudsen hevur í kvøld longt sáttmálan við NSÍ.
Petur er ein av okkara ungu evnaríku talentum, sum hevur havt alla sína fótbóltsuppaling í NSÍ, ein sera sjónligur og evnaríkur leikari, sum í ár veruliga hevur verið ein sjónligur leikari i Betri deildini.
Higartil í ár hevur Petur skorað 7 mál í Betri-deildini, umframt at hann hevur havt fótin við í nógvum málum. Umframt hettar hevur Petur verið partur av U21 landsliðinum hjá Føroyum, og neyvan gongur long tíð inntil hann er ímillum A-landsliðshópin. Petur hevur avgjørt evnini og viljan til tað, og er ongin ivu um at hann er eitt tað stórsta talenti í føroyskum fótbólti í løtuni.
Vit eru stolt av at Petur Knudsen framvegis verður NSÍ-ari, og ynskja honum bestu eydnu víðari í NSÍ.


text:
Týðandi sigur í Vági: FC Suðuroy-NSÍ 0-2
NSÍ vann 2-0 á FC Suðuroy í Vági í dag. Klæmint skjeyt fyrsta málið við brotssparki beint áðrenn hálvleik, og Jann Martin staðfesti sigurin móti dystarenda.
Tað var lagt upp til eina heldur óvanliga botnuppgerð í Vági í dag. Fyri viku síðani vann NSÍ á føroyameistarunum úr B36, og mitt í vikuni vann FC Suðuroy á oddaliðinum í Effo-deildini, Víkingi.
Bæði liðini hava tí sæð sær góðar møguleikar at fáa nakað burturúr hesum dystinum.
NSÍ byrjaði við somu manning sum seinast: Kristian, Monrad, Jens, Pál, Sjúrður, Ari, Andras, Óli, Árni, Klæmint og Magnus.
Eitt fitt lot lá vestureftir vøllinum, og NSÍ byrjaði móti vindinum.
NSÍ hevði bóltin meira fyrsta korteri uttan at koma til stórvegis málmøguleikr. Klæmint tóktist vælupplagdur, og Árni og ARi á kantunum royndu at koma framvið, mangan stóru, suðringunum. Tað bleiv til nøkur horna, men ikki meiri.
So við og við kom heimaliðið meira inn í dystin. Teir royndu seg fyri tað mesta við langum bóltum frameftir, sum síðani endaðu við einum ófarligum langskoti.
Í 19. minutti hevði Magnus ein hálvan kjans mitt fyri eftir innlegg úr høgru síðu, men ov tjúkt var fyri. Í 22. minutti sendi Monrad eitt frísparksinnlegg inn í brotsteigin úr høgru síðu, men skotið hjá Magnus varð blokerað, og síðani fór skotið hjá Árna við síðuna av.
Klæmint sendi ein høvdara beint á málmannin í 25. minutti eftir innlegg úr vinstru síðu. Fleiri ferðir, tá FC Suðuroy royndi at spæla bóltar upp um verjuna hjá okkum, stóðu teir rangstaddir.
Bæði liðini vildu vinna, men munur var á spæliháttinum. NSÍ royndi at brodera seg ígjøgnum við løttum kvikum monnum, meðan FC Suðuroy royndu at nýta sína fysisku styrki til at dominera spæli. Onkrar støður vóru, har fysiska spælið tók yvirhond, t.d. í 30. minutti, tá Monrad var feldur harðliga, aftaná at hann hevði vunnið eina takling mitt á vøllinum.
Árni skeyt upp um í 36. minutti eftir innlegg frá Ari.
Í 43. minutti bragdaði. Andras var farin fram gjøgnum miðjuna og inn í brotsteigin hjá FC Suðuroy. Ari spældi ein bólt uppá tvørs úr høgru síðu. Andras varð feldur, og brotsspark dømt. Klæmint skoraði sum vanligt trygt – til høgru fyri málmannin. 1-0 til NSÍ.
Nú ráddi um at halda støðuna fram til hálvleik. Men FC Suðuroy gjørdi sítt ítarsta fyri at javna beinanvegin. Í yvirtíðini fáa teir trýst seg fram til eitt skot á stongina, og løtu seinni fingu teir fríspark beint uttanfyri brotsteigin. Lukkutíð spurdist einki burturúr hesum.
Seinni hálvleikur bleiv meira opin. FC Suðuroy noyddist longur fram á vøllin, og gav hetta NSÍ fleiri kontramøguleikar.
Longu í 47. minutti brendi Magnus ein 100 % møguleika, tá hann gjørdist einsamallur við málmanninum eftir fríspæling frá Árna. Síðani skjeyt árni upp um. Jens sendi somuleiðis eitt langskot upp um í 48. minutti.
FC Suðuroy sendu skot móti NSÍ-málinum í 54. og 57. minutti, og dysturin tóktist opin.
Jann Martin, sum hevur verið burtur nakrar dystir við skaða, kom á vøllin fyri Óla í 60. min. Andras sendi eitt skot útifrá beint á málmannin í 64. minutti.
Spælið hjá FC Suðuroy harnaði alsamt. Klæmint varð feldur harðlig aftanifrá á miðjum vølli í 65. minutti. Jens varð feldur, tá ein bóltur varð sendur innfyri í 66. minutti. Í 78. minutti bleiv tað ov mikið. Andras varð feldur á miðjuni, og FC Suðuroy leikarin, sum fekk gula kort í fyrra hálvleiki, varð rikin av vølli fyri sítt næsta gula kort.
Samstundis sum FC Suðuroy royndi at koma longur fram á vøllin við einum manni í undirtali, setti NSÍ ferðina upp, serliga í samband við kontraálop. ANdrias kom á vøllin fyri Ari í 75. minutti.
Árni hevði ein góðan møguleika í 80. minutti, tá hann vann bóltin frá FC Suðuroy-verjuni. Tíverri var skotið ov veikt.
Klæmint sendi eitt hart skot móti málinum í 83. minutti, men málmaðurin fekk beint bóltin út til horna.
Í 86. minutti slapp NSÍ ígjøgnum í vinstru síðu, bólturin kom innfyri til Árna, sum heldur enn at skjóta valdi at trilla bóltin stutt til Jann Martin sum trygt skoraði til 2-0.
Nú var bert eftir at koma trygt ígjøgnum teir seinastu minuttirnar, og eydnaðist tað væl.
Í mun til onkrar av hinum dystunum, har vit komu á odda tíðliga, og so tveittu alt burtur seinni í dystinum, tóktist spælið meira róligt og tolið í dag. Hetta ber boð um, at unga liðið hjá okkum gerst betri samanspælt fyri hvørt umfar.
NSÍ vann sostatt sín næsta sigur á rað. Mótstøðuliðið hesaferð lá niðanfyri okkum á stigatalvuni, og var tað tí av alstórum týdningi at vinna hendan dystin. Sigurin gav okkum samstundis samband við liðini beint omanfyri.
Tað er tí við stórum spenningi, at vit síggja fram til næsta dyst, sum er eystanstevnudysturin móti KÍ við Løkin leygardagin 9. juni. Vónandi møta vit fjølment til hendan dystin og gera stemningin so festligan sum til ber.
FC Suðuroy-NSÍ 0-2
27′ Gult kort Poul N. Poulsen
44′ Gult kort Suni úr Hørg
44′ 0-1 Klæmint A. Olsen
49′ Gult kort Jens Joensen
59′ Gult kort Palli Augustinussen
64′ Gult kort Sasa Kolman
76′ Gult kort (reytt kort) Poul N. Poulsen
83′ 0-2 Jann Martin Mortensen
87′ Gult kort Andrias á Líknagøtu
90′ Gult kort Heini Vatnsdal
NSÍ: Kristian, Monrad, Jens, Pál, Sjúrður, Ari (’75 Andrias), Andras, Óli (’60 Jann Martin), Árni, Klæmint (liðsk.) og Magnus. Á bonkinum eisini: Pætur, Per, Debes.
Niðanfyri eru nakrar myndir, sum Birita Hansen tók.
[nggallery id=211]


text:
Virkið
Til ber at leiga ungmannahúsið Virkið á Sandi.
Á Sandi ber til at vitja hugnaligu Kafe Breiðateig, Listasavnið á Sandi og Bygdasavnið á Sandi. Eisini ber til at fara til handils á Sandi, har vit hava bæði Eldhús (samkeyp) og Hjá Rólant, har til ber at keypa alt millum himmal og jørð. Og áhugaverda verkætlanin Veltan er eisini á Sandi.
Á Sandi finnur tú eisini tann kenda bindisteinin. Konur á Sandoynni hava bundið uppá hendan risastóra steinin ið er 21 metrar til ummáls. Steinurin stendur vestan fyri Sands bygd (á veg móti Søltuvík). Myndaevnið er gívurin í Gívrunarholi. Nærhendis steininum sæst Gívrunarspor, og ein lítlan kilometur vestureftir er Gívrunarhol, har gívurin sigst búgva.
Hanna á Reynatúgvu hevur skipað fyri átakinum við bindisteininum.
HENT AT VITA
Pláss er fyri 40 gistandi.
Vit hava væl útgjørdan køk.
PRÍSUR
Prísur fyri hvønn er kr. 75,- fyri náttina
Minsti prísur er kr. 1500,- fyri náttina
Reingerð: kr. 1000,-
FUNDIR
Um tit ynskja at leiga eitt høli hjá Virkinum til t.d. fund, er prísurin frá 600 kr.
BÍLEGGING
Tú kanst bíleggja húsið umvegis Sandoyar Kunningarstovu á teldupost info@visitsandoy.fo
TØKI
Sí tøki her. Reytt merkir upptikið, gult merkir bílagt, og grønt merkir tøkt.


text:
Heini Nygaard Olsen, Ólavur, Kristian í Lon og Hanni í Gortru
Merkiligt við okkum menniskjum. Tað er lættari at minnast teir ringu fjalldagarnar enn allar teir góðu fjalldagarnar, og ongar myndir eru heldur av teimum ringu fjalldøgunum. (Tí havi eg bara tikið nakrar tilvildarligar fjallmyndir við).
Úr bandasavninum hjá Gubba (Hans Edvard Joensen, f. 1929):
Sjálvandi hava vit havt nógvar sera góðar fjalldagar í allar fínasta veðri um summarið, men vit hava eisini havt fleiri gjønndagar um heystið, men ein serliga ringan dag fari eg at nevna. Hetta var í 1968, og vit vóru á fjalli Heimi í Dal. Tað var fínasta veður, tá ið vit fóru um morgunin, men tá ið vit gingu um fór at oysregna, og so kom hann við vátakava. Vit róku álíkavæl alt í rættina, og meðan vit standa har, nú síggja vit eitt grovt kavaroksæl koma heim undir Nøvina. Stormurin brast á sum eitt skot, so tað var ikki standandi á fótunum. Vit tóku bara ein veðr úr rættini og sleptu so gonguni inn í Dalagerðið. Hetta gekk alt so skjótt fyri seg. Vit skundaðu okkum til hús og fóru direkta at draga bátarnar á Gjónna, tí tá stóð brimið í grasinum. Tað bleiv knasandi stormur av landnyrðingi, og vit fingu bátarnar so dánt upp. Teir gomlu plagdu at taka til, at tann fyrsti vindurin, ið kom á sjógvin, var ein glaða. Hetta var ein sovorðin dagur. Hendan sama dagin forlisti Njarðlingur, sum var á sild her norðanfyri, og ein maður sjólætst.
Neli og Gubbi


text:
Gunvá Mortensen er ritstjóri í Námi. Her greiðir hon frá um heystið, sum tað sæst í bókini Grindalokkur (Nám 2008).
Grindalokkur er fyrsta av trimum bókum til heimastaðarlæru. Tað sjáldsama er, at í øllum trimum bókunum eru bara myndir og ikki eitt einasta orð at lesa. Í innihaldi fylgir bókin skúlaárinum. Í tí partinum í bókini Grindalokkur, sum viðgerð heystið, síggja vit myndir av eplum, seyði, fletting, ull, illveðri, haru og kópi. Til allar tríggjar bøkurnar í heimstaðarlæru eru arbeiðsbók og lærarabók.
Uppgávur:
1 Kennir tú nakra aðra bók enn hesa, sum er uttan orð?
2 Blaða í bókini Grindalokkur frá bls. 12 til bls. 19. Skriva upp, tær hendingar og tey viðurskifti, sum tú sært á hesum blaðsíðum. Er uppskriftin umboðandi fyri tað, sum vit nevna “heyst”?
3 Skriva ein frístíl, sum hevur yvirskriftina “Heyst”. Frístílurin skal vísa á ítøkilig viðurskfiti, sum tú sært í bókini Grindalokkur, men skal eisini fara víðari og meta um at heysta og at sáa.
Uppgávur um heystið: set inn
Lærarabókin um heystið: set inn


text:
Heimasíðan hjá ÍSF setir fólki spurningar um ítrótt og rørslu.
Hesa ferð er gesturin Jórunn Gudmundsen, samskipari hjá Frælsum Ítrótti Føroya
- Navn: Jórunn Gudmundsen
- Aldur: 27 ár
- Ùtbúgving/Starv: Leiðari í ungdómshúsinum í Sunda kommunu og samskipari, hjá Frælsum ítrótti Føroya.
1: Hvussu ofta íðkar tú ítrótt um vikuna og hvønn ítrótt er talan um.
Eg íðki umleið 5 ferðir um vikuna. Tími nærum allan ítrótt, so eg blandi tað eitt sindur, ann uppá veðrið: um tað er lítið av vindi, dámar mær væl at fara ein langan súkklutúr, um tað er ringt veður, fari eg í fittness og so elski eg, at renna í regni. Gangi eisini nógv í haganum og dámi allarbest at vera úti.
2: Íðkaði tú ítrótt sum barn?
Ja, í langar banar 🙂 Eg byrjaði við, at fara við babba á fjall sum 4-5 ára gomul og eg minnist enn, hvussu nógv eg pressaði meg, longu tá. Havi í gjøgnum árini gingið til fótbólt, hondbólt, talv, rógving, ymiskan dans, badminton, renning, longdarlop og havi súkklað við Rynkeby. Um mítt skema loyvdi tí, hevði eg gingið til alt hetta enn, men eg eri noydd til at prioritera annaleiðis nú, har útbúgving og arbeiði kemur framum. Í løtuni íðki eg ítrótt, har eg sjálv kann bestemma venjingartíðirnar, men eg vóni, at kunna íðka liðítrótt aftur skjótt.
3: Hvønn týdning hevur ítróttur fyri teg og familjuna.
Ítróttur hevur altíð verið ein stórur partur av mær og mínari familju. Vit eru 6 systkin, so tað hevur altíð verið nokk hjá mammu og babba at fara til, av ítrótti 🙂
Fyri meg, hevur ítróttur ein sera stóran týdning og føli eg, at tað er ein partur av mær og tí, sum eg umboði. Haldi, eg altíð havi dámt, at pressa meg sjálva og eg síggi venjing og íðking, sum eina feiðring av, hvat kroppurin megnar, heldur enn ein ’straffur’, fyri tær kaloriurnar eg havi etið. Eg elski at venja og njóti væl av øllum tí góða, ið ítróttur gevur mær.
Nøkur av mínum bestu barnaminnum, eru í gjøgnum ítróttin og nakrar av bestu løtunum, eru enn innanfyri ítróttin, har eg eisini havi fingið sera nógv vinarløg.
4: Hvat heldur tú er týdningarmesta uppgávan/avbjóðingin hjá føroysku ítróttafeløgunum?
Eg haldi, at tann týdningarmiklasta uppgávan, er at leggja orku í børnini. Ítróttur gevur so nógv annað, enn bara venjing fyri kroppin: Ítróttur skapar vinarløg, ítróttur mennir ein bæði menniskjaliga og kropsliga – har man kappast, setur sær mál, pressar seg sjálvan og finnur eins grensur. Eisini krevur ítróttur, at man brúkar høvdið, konsentratión og koordinatión, og so er tað ein fríløta, har ein skal hava tað stuttligt og spæla. Eisini vita vit, at ítróttur hjálpir uppá tunglyndi og betrar um førleikarnar til at læra, og generelt, er sera sunt og gott fyri heilsuna, so what’s not to like! Ítróttarfeløgini skulu skapa venjingar fyri øll og so haldi eg, at foreldrini skulu loyva barninum, at fara til allar ítróttirnar tað hevur hug at ganga til og eggja tí at fara – eisini teir dagar, tá hugurin er lítil – tí bara tey eru við, so skal restin nokk koma 🙂


text:
Øll kømurini á Havgrími eru innrættað við íblástri frá fjørðuni. Litirnir bera brá av sjónum, bæði í silvitni og í uppgangi, fjørðuni, bønum og himmalhválvinum. Kømurini hava ymiska stødd og ymisk snið.Vís kømur
Føroya fyrsta boutique hotel við sjóvarmálan úti við Strond, einans hanagleiv frá gomlu verjuborgini, søguliga Skansanum og skamt frá miðbýnum og gomlu Havnini.Les meira
Á Hotel Havgrím kemur allur hitið og alt vatn úr 200 metra dýpið. Tað er reint og umhvørvisvinarligt.Les meir
Í kaffihusinum eru gestirnir umgirdir av stuttleikabátum, ríkari søgu og gestablídni. Støkkið inn á gólvið og njótið ein góðan kaffimunn í kenda kaffihúsinum í Havn, og forkelið tykkum ein løtu við heimagjørdum køkum.Vitja Kaffihúsið


text:
Tær komandi vikurnar leggur eSport.fo, í samstarvi við Vodafone, Expert og SMS, karmar til eitt nýtt kappingarumfar í telduspælinum CS:GO.
”Hetta verður stórt!”
Soleiðis ljóða orðini á manninum handan eSport.fo, Rúni W. Johnsen. Tað má eisini sigast, tí ongantíð áður hevur talið á luttakarum verið so stórt til eina føroyska kapping í telduspælinum CS:GO. Afturat hesum, er vinningurin eisini methøgur.
Í morgin verður nýggja umfarið, kallað Sesong 2, skoti í gongd. Eftirfylgjandi fara 16 lið at dystast um ymiskar vinningar. 16 lið eru skrásett til kappingarumfarið, har 6 lið dystast í deild A og 10 lið í deild B.
Í deild A verður kappast um meira enn 15.000 kr í vinningum. Fýra tey bestu liðini í hesu deildini spæla seg víðari til finaluna. Hini bæði liðini rykkja niður í deild B. Tey liðini sum enda nummar 1 og 2 í deild B rykkja tískil upp og sleppa at leika í deild A í Sesong 3 sum eftir ætlan byrjar í heyst.
Stutt um CS:GO
Counter Strike : Global Offensive, stytt CS:GO, er eitt taktiskt telduspæl har tvey lið dystast ímóti hvørjum øðrum. Á hvørjum liði eru tað í millum 5 – 8 leikarir, tó eru tað bert 5 ið sleppa at vera á ”vøllinum” í senn, restin eru so útskiftarir. Spælið snýr seg um at tað eru yvirgangsfólk ímóti løgreglufólk. Uppgávan hjá yvirgangsfólkunum er at leggja eina bumbu á eitt av tveimum ávísum plássum. Løgreglufólkini skulu sostatt forða teimum í at leggja bumbuna. Liðini mugu so brúka ymiskar taktiskar loysnir og vápn til at loysa uppgávuna betri enn mótstøðuliðið. Tað liði sum fyrst vinnur 16 rundir, vinnur dystin.
Finalan í SMS
- mai verður finalan leikt í SMS við frásøgufólkum, pallið og pláss til 300+ áskoðarar. Tað verða 4 tey bestu liðini úr deild A sum fara at kappast um stóra vinningin, sum Expert, Vodafone og SMS hava stuðla við.
Stroyming og burturlutingar á heimasíðuni
Dystirnir verða regluliga stroymaðir á www.esport.fo, har tað eisini ber til at luttaka í burturlutingar ímeðan dystirnir eru í gongd.
Kl. 19.00 í annaðkvøld(Fríggjadagin, 3. Mars) møtast stórliðini MYD og SYG í einum braki av einum dysti. Inni á stroyminum ber tað eisini til at luttaka í eini burturluting við virði uppá 1000,-.
Landsliðið skal finnast
Ætlanin er eisini at umboða Føroyar í altjóðum kappingum og eSport.fo vilja fegnir savna bestu leikararnir í Føroyum at umboða okkum. Tað verður tískil eisini hugt eftir hvussu einstaklingseyðkenni er á teimum ymisku leikarunum undir Sesong 2.
Vodafone
Fyri at tryggja bestu servararnar hevur Esport.fo í samstarv við VODAFONE set up nakrar 128 tick servarar í Føroyum, hettar merkir, at tú kann vænta 5~ millisekund ping tá ið tú spælur dystirnar og hit registration er so gott sum tað kann blíva.
Tøkk til stuðlar okkara Vodafone, Expert og SMS fyri at gera hettar til ein veruleika.
Grein skrivað av Hans Otto Samuelsen


text:
Annika Olsen
Annika Olsen (fødd 13. mars 1975) er føroyskur politikari, landsstýriskvinna, fyrrverandi býráðslimur og fyrrverandi landsliðs svimjari. Annika Olsen leyp úr býráðspolitikki í Løgtingi í 2008, og í 2014 úr Løgtingi í Tinganes, í sessin sum landsstýrikvinna í innlendismálum. Hetta árið, Annika Olsen hevur verið løgtingslimur, hevur hon verið einasta kvinna í sínum flokki á tingi. Annika er uppvaksin í Vági, hon er dóttir fyrrverandi skúlastjóra Jákup Olsen og Marnu Olsen (fødd Holm). Annika Olsen var landsstýriskvinna í almannamálum og varaløgmaður frá november 2011 til sep. 2015. Hon var landsstýriskvinna í innlendismálum frá 26. september 2008 til november 2011. Annika varð vald á Føroya Løgting til løgtingsvalið í 2008 fyri Fólkaflokkin. Áðrenn Olsen varð vald inn á Føroya Løgting, var hon býráðslimur í Tórshavnar býráð 2004 til 2008. Tá hon sat í býráðnum, var hon m.a. talskvinna fyri at býta landið sundur í bert fýra kommunur. Hon er útbúgvin Cand.mag. í Norðurlendskum bókmentum og máli (høvuðslærugrein) við religión sum síðufak. Hon hevur undirvíst á Føroya Handilsskúla 2001 til 2007 og á Føroya Studentaskúla og HF-Skeiði og á Føroya Læraraskúla 2007 til 2008. Hon var góður svimjari sum barn og ung, hon svam fyri Vágs Svimjifelag, sum nú er lagt saman við Tvøroyrar Svimjifelag til Susvim. Annika svam eisini á føroyska svimji landsliðnum, m.a. til Oyggjaleikirnar í 1989 og 1991. Hon og Jakob Horn eiga tveir synir.
Lívsleið[rætta | rætta wikitekst]
Landstýriskvinna og løgtingslimur[rætta | rætta wikitekst]
Annika Olsen er landsstýriskvinna í almannamálum[1] og varaløgmaður frá november 2011. Hon var landsstýriskvinna í innlendismálum frá 26. september 2008 til november 2011. Annika varð vald á Føroya Løgting til løgtingsvalið í 2008 fyri Fólkaflokkin, áðrenn tað var hon virkin í býráðspolitikki, hon var býráðslimur í Tórshavnar Býráð frá 2004-08.
Hin 9. september 2015 fór hon úr Fólkaflokkinum, tí at hon og floksleiðslan ikki drógu somu línu, sambært henni sjálvari[2]. Eitt heilt stutt skifti var hon limur í Framsókn.
Hin 4. februar 2016 gjørdist hon aftur limur í Fólkaflokkinum, tað boðaði flokkurin frá á tíðindafundi.[3][4]
Býráðslimur[rætta | rætta wikitekst]
Áðrenn Annika varð vald inn á Føroya Løgting, var hon býráðslimur í Tórshavnar býráð 2004-08. Hon var limur í Havnanevndini og Mentanarnevndini. Hon var vald inn fyri Fólkaflokkin, sum var í andstøðu hetta valskeiðið.
Útbúgving og undirvísingarstørv[rætta | rætta wikitekst]
Annika er útbúgvin Cand.mag. í Norðurlendskum bókmentum og máli (høvuðslærugrein) við religión sum síðufak. Hon hevur undirvíst á Føroya Handilsskúla 2001-07 og á Føroya Studentaskúla og HF-Skeiði og á Føroya Læraraskúla 2007-08.
Landsliðssvimjari[rætta | rætta wikitekst]
Annika var góður svimjari sum barn og ung, hon svam fyri Vágs Svimjifelag, sum nú er lagt saman við Tvøroyrar Svimjifelag til Susvim. Annika svam eisini á føroyska svimjilandsliðnum, m.a. til Oyggjaleikirnar í 1989 og 91. Hon gjørdist nummar 3 í 200 m bringu og nummar 3 í 4x50m blandað saman við Rúnu Poulsen, Anniku Anthoniussen og Duritu Dahl Djurhuus. Hon svam eisini 8x50m blandað fyri menn og kvinnur, tey gjørdust nummar tvey. Kvinnurnar vunnu eisini bronsu í 4x100m frí, tað gjørdu tær við tíðini 4:16.76.[5]
Keldur[rætta | rætta wikitekst]
- ↑ Aktuelt.fo, Hetta er nýggja landsstýrið
- ↑ portal.fo - Annika Olsen farin úr Fólkaflokkinum
- ↑ in.fo - Nú sita tey aftur lið um lið, skrivað hevur Hallur av Rana den 4. februar 2016.
- ↑ kvf.fo - Eftir 145 dagar: Nú er hon aftur í Fólkaflokkinum, eftir Bjarni Mohr den 4. februar 2016.
- ↑ [1]Islandgames.net
Útvortis ávísingar[rætta | rætta wikitekst]
- Annika Olsen, heimasíðan hjá Løgtinginum.
- Annika Olsen, heimasíðan hjá Innlendismálaráðnum
- Annika Olsen, heimasíðan hjá Fólkaflokkinum


text:
CCF 112
Einki TSB-nr.
1 Frúgvin vaknar á miðjari nátt,
varpar frá sær anda,
kennir hon eina kynjasótt
vera komin sær til handa.
Gyltan spora við mín fót eg spenni,
so temji eg mín gangara góð og lati renna
2 Jallur røður á frúnni fyrst:
“Hoyr meg, veldiga søta!
Hvat er í tínum lívi lystur,
helst er ið eg kann bøta?”
3 “Frammi á teim grøna skógvi
har er ein mørk so breið,
har er tað dýrið, mest er stórt,
ið eingin torir at veiða.
4 Vegur tú tann villa gølt,
ið liggur í skógvi tínum,
tað man bøta byrði og pínu,
eg beri á likami mínum.”
5 Rotta letur ringar smíða,
hilmin veit hon feigan,
setir so aftur í lokaslíðrar
ei tílíkan brandin deiga.
6 Jallur tokar í skógvin fram,
sá tær skapnur lá,
keisarin upp úr klombri sprakk
og rópar á hundrað tvá.
7 Jallur tokar í skógvin fram,
hann sá tær skapnur liggja,
keisarin upp ur klombri sprakk
og rópar á hundrað tríggja.
8 Jallur tokar í skógvin fram
mót so mangan mann,
klývur hann hvønn um tvørar herðar,
ið móti honum rann.
9 Jallur tokar í skógvin fram,
søgur ganga frá,
steig hann á tað deiga svørð
við hvønn mann hann vá.
10 Hann høgg niður í hjálmin tann,
ið harra keisar ár:
“Bannaður veri brandur sá,
ið ikki bíta má.”
11 Hann høgg niður í hjálmin tann,
ið harra keisar átti:
“Bannaður veri brandur sá,
ið ikki bíta mátti.”
12 Sundur gekk tað deiga svørð
millum hans tveggja handa,
tá læt hin góði Gývin jall
so vænur á skógvin ganga.
13 Jallur læt tá krúpa í knæ,
til tegns stár høggin stór,
tá sá hin góði Gývin jall,
hvussu garpar við honum fóru.
14 “Alt mítt gull og leysafæ,”
ræður so svara á sinni:
“Leggi eg nú á tygara vold,
fyr[i] uttan barn og kvinnu.”
15 “Hvat man næstin elska meg,
hvat geri eg slíkt at reingja,
skal eg við svørði sundra teg
og tín son Bevus heingja?
16 Hvat man næstin elska meg,
hvat geri eg slíkt at ríma,
skal eg við svørði sundra teg
og tín [son] Bevus pína?”
17 Tað var enntá keisarin,
við sínum svørði brá,
hann hjó høvdið av Gývin jall
so bulur á vølli lá.
Gyltan spora við mín fót eg spenni,
So temji eg mín gangara góð og lati renna.
18 Sveininum fekk hann høvdið í hond:
“Heilsa tú mítt ástarband,
kæru míni at føra heim!”
So væl hann fór við orðum teim.
Mær var list og leik í lund,
lætta sorgina á milda lund,
skulum so byrja á bønarstund,
biðja mær tað hitt væna sprund.”
19 “Tú bið hana drekka og gera seg glað,
eg havi nú gert, sum hon meg bað,
tú bið hana heila blanda vín,
í morgin skal hon vænta mín!”
20 Sveinur gekk á kæra fund,
vekur hann upp tað falska sprund:
“Heilsan sendi tær harri mín
og høvdið á gamla bónda tínum.
21 Hann bað teg drekka og gera teg glað,
hann hevði nú gert, sum tú hann bað,
hann bað teg heila blanda vín,
í morgin skuldi tú vænta sín.”
22 Tá ið Bevus høvdið sá,
møðig fellir hann blóðig tár,
móðir tekur barn at slá,
og ungi Bevus á gólvi lá.
23 Móðir tekur barn at slá
ungi Bevus á gólvi lá,
ungur svein, sum Sábus æt,
og svein frá jørðini reisa læt.
24 “Ver tú dyggur í mítt ráð,
breytst tú ikki í mítt dáð,
lat hann ongan gleppa frá,
ið várum lombum sita hjá.”
25 Ungur svein á lambaheiði,
liggur nú har, sum mørk er breið,
reikar heim í faðirs garð,
og lambagoymslan lítil var.
26 Hoyrir hann her so miklan sjang,
alskyns mál og pípnartang,
fjól hann seg fyri tá,
hann lystir nú bæði at hoyra og sjá.
27 Heim í garðin gongur hann fort,
møtir honum maður, stóð í port:
“Orlov gev mær, góður vinur,
inn at ganga fyri harra tín!”
28 Portarin svarar aftur av reiði:
“Vantirin, tú mær tykir leið,
til tess hevur tú einki vón,
her inn at ganga, tín pútason.”
29 “Rætta navnið gavst tú mær,
men reiðiliga skal eg løna tær,”
setti hann honum for sín takk,
og mitt um miðju heysurin sprakk.
30 Bevus ger, sum sigist ífrá,
kemur sær í skugga at stá,
ljósini brenna bjørt sum á,
og har dró eingin skuggi á.
31 Ljósini brenna bjørt sum á,
har dró eingin skuggi á,
kennir nú hvar ið keisarin sat,
og keisarans fólk sat alt og fekk mat.
32 “Keisarin, nú vil eg krevja teg,
sum Gud og menn bera vitni mær,
føtilin mín og foyjalin tann,
av leysum og føstum átti hann.”
33 Keisarin svarar aftur av reiði:
“Vantirin, tú mær tykir leið,
skiftingar ei munnu skapast av tær,
og skríð tær burtur úr eygum mær!”
34 “Yvri ert tú vorðin bjørt,
ilt hevur tú, púta, gjørt,
tá ið tú legði lívið á meg,
og lívið sveikst av mínum faðir.”
35 “Tá ið eg tali um dømin slík,
tá eru tygur henni lík,
tá ið hon sveik á samri pínu
Samson sterka, bónda sín.
36 Keisarin, enn vil eg krevja teg,
sum Gud og menn bera vitni mær,
føtilin mín og foyjalin tann
av leysum og føstum átti eg hann.”
37 Keisarin svarar aftur av reiði:
“Vantirin, tú mær tykir leiður,
tú hevur so lítlan artan kurt,
lítimenni, skríð teg burtur!”
38 Hann hevur nú upp sum reystur maður,
reiggjar á kelvið jalsson glaður,
eitt hann helt, og annað hann sló,
og oskan brast, av honum ei dró.
39 Stavurin gjørdi honum stóra skomm,
sturtaði hann á borðið fram,
hevði hann fingið tað fjórða slag,
keisarin hevði sætt sín endadag.
40 Hevði hann fingið tað fjórða slag,
keisarin hevði sætt sín endadag,
burtur var tá Bevus leiddur,
skammiliga var keisarin meiddur.
41 Drósið rópar dreingir á:
“Grípið hann, hvør sum snarast má,
heingið hann upp, ella deingið hann við svørð,
og hartil gev honum náðiligt var!”
42 Men teir høvdu heldur hoyrt til mein:
“Hoyr, mín káti ungursvein!”
loystu teir hann av langari pínu,
teir lótu hann leypa út millum sín.
43 Bevus aftur til Sábusar snýðir:
“Hvat ert tú vorðin, meistari blíður,
hvat kemur av leypi móður,
hvat hugsar tú um føðslu góða?”
44 “Eg var mær fyri keisarans høll,
'kartans' slag var fyri meg øll,
eg var mær fyri keisarans borð,
og har fóru millum oss nøkur orð.”
45 Stavurin gjørdi honum stóra skomm,
sturtaði hann á borðið fram,
hevði hann fingið tað fjórða slag,
keisarin hevði sæð sín endadag.
46 Hevði hann fingið tað fjórða slag,
keisarin hevði sæð sín endadag.
Sábus svaraði ekkamøddur:
“Aldrig skuldi hann vorðin grøddur.”
47 Drósið talar Sábussi til:
“Greið tú fram tað illa nið!
ella skal eg við álvi mítt
í eldi brenna líkamið títt.”
48 Svábus rekur svín undir knív,
sveinsins klæði blóðgar í,
heingir upp millum kyrtil reyð,
allir siga, at sveinur er deyður.
49 Sábus ger sum forðir fús,
hann læt hann í sítt ríka hús,
tá nú var liðin ein lítil stund,
hann letur hann fylgja á menjargrund.
50 “Skikkið nú ráð fyri sveini gott,
førið nú hann av landi brátt,
er sá eingin, ið hann keypa kann,
mitt á sjóni kavið hann!”
51 Heidningar við høgan vind
sigla út av Enskrarhind,
seggar fylgdu svein so ung,
sorgardagur er mongumtung.
52 Upp stóð tað hitt fríða sprund,
aktar hon seg við tíðari lund,
tann hin fríða faldalín,
ið kongurin ansar um lívi sínum.
53 Tann hin fríða faldalín,
ið kongurin ansar um lívi sínum,
fingu henni tann fríða svein,
nú fellur um sinn ríman ein.
54 “Hvat eg kann tær meiri veita,
skrivari kongs so skalt tú eita,
hvat eg kann tær meira gera,
skrivari kongs so skalt tú verða.”
Mær var list og leik í lund,
lætta sorgina á milda lund,
skulum so byrja á bønarstund,
biðja mær tað hitt væna sprund.”
Handrit: Savn Hammershaimbs. AM, Access. 4c I [2].
Útgávur:
1. Føroya kvæði (N. Djurhuus greiddi til útgávu, 1968) Band V, s. 309
2. Føroya kvæði (Inngangur og úrtøk eftir Dánjal Niclasen, 2003) 27. bind, s. 67.
Heimild: Úr Suðuroy: Peder Poulsen, Pætur við Á (1803-1867), Ørðavík, 1848.


text:
Realkreditt fígging
Tá tú skalt byggja ella keypa bústað, er realkredittlán ein møguleiki. Greiðu og gjøgnumskygdu prísirnir gera okkara realkredittlán til eitt tað besta á marknaðinum.
Vit bjóða realkredittlán við fastari ella skiftandi rentu. Afturgjaldstíðin kann vera millum 15 og 30 ár, og møguleiki er at fáa avdráttarskáa upp í 5 ár. Eitt realkredittlán kann í mesta lagi vera 80% av virðinum av ognini.
Hvat er eitt realkredittlán?
Í mun til bankalán er eitt realkredittlán grundað á lánsbrøv. Útboð og eftirspurningur á fíggjarmarknaðinum áseta kurs og rentu og at enda lánistøddina. Eitt lánsbræv er eitt skuldarbræv, har avtala er gjørd um, hvussu skuldin skal afturgjaldast og undir hvørjum treytum.
Tá tíni sethús verða fíggjað við realkredittláni, selur tín realkredittstovnur lánsbrøv tína vegna á fíggjarmarknaðinum. Tann peningin, sum kemur inn umvegis søluna, móttekur tú sum lán.
Realkredittlán við fastari rentu
Við realkredittláni við fastari rentu verður títt mánaðarliga gjald tað sama, uttan mun til hvussu rentan háttar sær.
Realkredittlán við fastari rentu er ætlað tær, sum vilt hava eina ómakaleysa fígging og tryggleikan av fastari rentu. Lánið verður afturgoldið sum eitt annuitetslán. Lánið hevur eina frívirðisverju, sum gevur tær møguleika til at minka um restskuldina, um rentan hækkar. Kurstap verður umroknað til rentusats, ið rentustuðul verður roknaður eftir, so einki stríð er av at draga kurstapið frá skattinum.
Realkredittlán við skiftandi rentu
Realkredittlán við skiftandi rentu er ætlað tær, sum vilt hava eitt lágt mánaðarligt gjald, men hevur fíggjarligt rásarúm, um rentan hækkar.
Við realkredittláni við skiftandi rentu verður rentan fastsett í 1-5 ár, vanliga til lægri rentu enn lán við fastari rentu. Tá tíðarskeiðið er runnið, verður rentan fastsett í eitt nýtt tíðarskeið, ella tú kanst velja at leggja lánið um til fasta rentu. Hvørja ferð rentan verður fastsett, verður mánaðarliga gjaldið roknað út av nýggjum. Mánaðargjaldið hækkar og lækkar tí í afturgjaldingartíðini.
Realkredittlán við skiftandi rentu verður afturgoldið sum eitt annuitetslán. Hetta merkir, at mánaðarliga gjaldið er tað sama í læsta tíðarskeiðnum.
Avdráttarskái
Við realkredittláni við skiftandi rentu er møguleiki fyri at fáa ein byrjanaravdráttarskáa í upp til 5 ár. Realkredittlán við skiftandi rentu og avdráttarskáa hava somu rentu sum realkredittlán við skiftandi rentu uttan skáa. Hetta kemst av, at lánsbrøvini, sum lánið er grundað á, eru tey somu.
Tíðarskeiðið við avdráttarskáa byrjar, tá peningurin verður útgoldin. Í tíðarskeiðnum við avdráttarskáa verða bert renta og bidrøg rindað, og rentan verður sett sum vanligt. Tó verður rentan altíð sett av nýggjum, tá tíðarskeiðið við avdráttarskáa er av.


text:
Arbeiðsmarknaðareftirlønargrunnurin (AMEG) er settur á stovn við løgtingslóg nr. 39 frá 7. mai 1991 við seinni broytingunum.
Grunnurin hevur til endamáls at tryggja øllum íbúgvum landsins eina arbeiðsmarknaðareftirløn. Fæ grunnsins verður fingið til vega við at allir persónar undir 67 ár rinda grunninum 3% av teirra árligu skattaskyldu inntøku og allir arbeiðsgevarar rinda 3% av útgoldnum A-inntøkum.
Stovnurin fór undir regluligar útgjaldingar til persónar yvir 67 ár 1. apríl 1997. Ein persónur hevur rætt til eftirløn, tá hann hevur fylt 67 ár.


text:
Hvítanes
Hvítanes er ein niðursetubygd á eystursíðuni á Streymoynni sunnanfyri Kaldbaksfjørð og út móti Tangafirði. Ein orsøkin til at fólk settust her, var til at bøta um sambandið millum Eysturoynna og Streymoynna. Um 96 fólk búgva á Hvítanesi. Hvítanes er niðursetubygd frá 1830unum. Niðursetumenninir komu flestir úr Kollafirði. Henda búseting er í skaldsøgusniði lýst í skaldsøguni "Hvørt við sínar náðir" eftir D. P. Danielsen. Tað var Pløyen, amtmaður, sum í 1837 gav nøkrum monnum møguleika at gerast niðursetumenn á Hvítanesi. Fólk hevði ikki búð har áður, men í fleiri førum høvdu menn áleiðis av Skálafjørðinum til Havnar sett upp her.
Hvítanes er brimpláss, og tí hevur mangan verið trupult at koma á land. Niðursetufólkini fingu fyrst jørðina til leigu og seinri til keyps, og bygdin vaks. Hagi var eingin til bygdina, tí varð stórt arbeiði lagt í bøin, sum saman við útróðrinum var teirra livibreyð. Eftir at vegur kom millum Havnina og Hvítanes, og býurin er vaksin norðureftir við miklari ferð, er nærum samanbygt, og flestu hvítanesfólk arbeiða í Havn. Hvítanes hevur síðan kommunuvalið 1980 verið partur av Tórshavnar kommunu. Hvítanes er partur av Tórshavnar kommunu, men hóast tað er Hvítanes enn ein bygd við sínum eyðkennum, sum hvítanesfólk framvegis vilja varðveita.
Slóðir úteftirEdit
- Hvítanes, faroeislands.dk
Coordinates: 62°2′41.64″N 6°46′20.64″W / 62.0449000°N 6.7724000°W


text:
- Tíðindi, mentan og ítróttur
SØIK kannar skattamálið hjá Betri Banka
John Kølbæk, fúti, hevur verið í sambandi við Statsadvokaten for Særlig Økonomisk og International Kriminalitet, rópt SØIK, og hevur nú biðið tey hjálpa sær við kanningararbeiðnum. SØIK skal, saman við løgregluni í Føroyum, hjálpa fútanum at taka støðu til, hvørt revsimál skal reisast mótvegis Betri Banka.
Higartil er ongin avhoyrdur í málinum. Tað verður kanningartoymið, sum nú fer at taka støðu til, hvørt avhoyringar skulu gerast fyri at kanna málið til botns. Kanningararbeiðið verður skipað soleiðis, at kanningarfólk frá SØIK og kanningarfólk frá løgregluni í Føroyum fara at arbeiða saman í toyminum. Avbjóðingin hjá løgregluni verður at finna útav, hvørt EIK Banki hevur roynt at kanna sær ein skattafrádrátt, og um hetta er gjørt við vilja ella av ósketni.
Tað er ikki greitt, hvussu langa tíð kanningararbeiðið fer at taka, men málið hevur høga raðfesting hjá løgregluni orsakað av samfelagsliga týdninginum, tað hevur, sigur fútin.
Tak niður
Sí eisini


text:
Tað heldur áfram at vera spennandi at fylgja við kappsvimjingini á Olympisku Leikum í Tokyo – um enn eisini eitt sindur pínufult, um tú hevur tað við at halda við teimum forsvarandi meistarunum.Continue reading Skifti í toppinum eisini triðja dag á OL í Tokyo
Tag: Kliment Kolesnikov
Kolesnikov skjótari enn evropametið í 100 rygg – men tað taldi ikki, tí tað var í mix
Kliment Kolesnikov svam í gjár skjótari enn evropeiska metið í 100 metra ryggsvimjing á langgeil, tá ið hann sum fyrsti svimjari í 4×100 blandað fyri mix lið svam teinin uppá 52.09 sekund, har evropametið hjá franska Camille Lacourt frá EM í Budapest í 2010 er 52.11.
Men, tað telur ikki sum evropamet, tí at hetta ‘mix’ er kapping har bæði menn og kvinnur luttaka í senn, har altjóða svimjireglurnar ikki enn loyva at fyrsti svimjari kann seta met.Continue reading Kolesnikov skjótari enn evropametið í 100 rygg – men tað taldi ikki, tí tað var í mix
Kolesnikov 23.80 og nýtt heimsmet í 50 rygg
Russiski Kliment Kolesnikov megnaði aftur í kvøld at seta heimsmet í 50 metra ryggsvimjing á langgeil, tá ið hann í finaluni á EM 2021 í Budapest varð evropameistari við tíðini 23.80 sekund, har hann í hálvfinaluni í gjár setti heimsmet við 23.93. Hann átti tað eisini áðrenn hetta, við 24.00 sekund frá EM í Glasgow í 2018; men nú er hann so sum sagt hin fyrsti nakrantíð undir 24 sekund í 50 rygg á langgeil, umframt at hann við evropameistaraheitinum er 10.000 evrur ríkari.
Photo courtesy of Deepbluemedia/Insidefoto
Kliment Kolesnikov 48.58 og nýtt heimsmet í 100 rygg
Russiski Kliment Kolesnikov setti í dag nýtt heimsmet í 100 metra ryggsvimjing á stuttgeil, í ISL-finaluni í Budapest, tá ið hann sum byrjandi ryggsvimjari í 4×100 blandað svam hesar fyrstu 100 rygg uppá 48.58 sekund. Kinesiski Jiayu Xu átti heimsmetið á 48.88 sekund, frá World Cup stevnu í Tokyo í 2018.


text:
Leygardagin 6. september 2014 skipar Frælsi fyri ½ maraton rennikapping í Vágoynni. Talan er um nýggja, spennandi rutu úr Gásadali til Sandavágs. Tað eru í ár 10 ár síðani at Frælsið varð stovnað, og hendan renningin er ein háttur at hátíðarhalda føðingardagin við fyrstu ½ maratonkapping í Vágoynni nakrantíð.
Startnummurini verða latin í høllini á Giljanesi frá kl. 9.30. Har verður eisini møguligt at skifta. Eisini er møguligt at lata klæðir inn, til beint eftir renningina, sum endar við Sandavágs Kirkju. Farið verður við bussi úr Sandavági til Gásadals, har starturin verður við skúlan kl. 11.00. Á rutuni verður vatn at fáa fyri hvørjar 5 kilometrar.
Tilmelding fer fram her á síðuni. Tey, ið melda til í seinasta lagi 20. august (í dag) fáa umframt eina stóra renniuppliving, eisini eina renniblusu. Kostnaðurin er 275 kr. og skal gjaldast á konto 9181 – 1413262. Viðmerkið navn og stødd á renniblusu.
Kappast verður í somu bólkum, sum vit kenna frá Vetrarkappingini.
Jens R. Weihe verður á heimabeiti, men bæði hann og Johan M. Jacobsen kunnu rokna við einum vøkrum túri.


text:
Leygardagin varð triðja umfar av TF vetrarkappingini runnið í Havn.
Hjá monnum vann Sigurð Justinussen úr Bragdinum, frammanfyri Guttorm Sørensen og Álvur F. Christiansen úr Treystinum. Í samlaðu vetrarkappingini er Gutti nummar eitt frammanfyri Álv, og Josvein Herup Olsen er nummar 3.
Hjá kvinnum vann Kristina Samuelsen úr Bragdinum, frammanfyri Duritu Djurholm úr Bragdinum og Susan Jacobsen úr Treystinum. Í samlaðu vetrarkappingini er Susan nummar eitt frammanfyri Duritu.
Øll úrslitini eru at síggja her (pdf) og samlaða støðan er her (pdf).


text:
Greinin heldur á fram eftir videoklippið.
IEM Katowice 2019 byrjar í dag, og er 14. Major Tournament í CS:GO. Við í kappingini eru 24 av heimsins bestu liðum, ið fara at spæla um 1.000.000 Dollarar.
IEM Katowice 2019 er deilt upp í tríggjar bólkar, sum hvør er samansettur av 8 ymiskum liðum.
Champions Stage:
Verður leikað 28. Februar til 3. Mars í Spodek Arena í Katowice. Champions Stage verður samansett av 8 av teimum bestu liðunum í Legends Stage!
Legends Stage:
Legends Stage verður leikað 20. til 24. Februar í MCK / International Conference Center í Katowice. Í Legends Stage eru 8 av bestu liðunum frá Faceit London Major frá Oktobur í 2018. Avtrat hesum 8 liðunum koma 8 lið úr Challenger stage. Av teimum 16 liðunum koma 8 lið víðari til Champion stage!
Challenger Stage:
Challenger stage verður leikað tann 13. til 17. Februar í ESL Area í Katowice. Av hesum 16 liðunum koma 8 lið víðari til Legends stage.
Hvørjum liði heldur tú við, og hvat eru forvæntningarnir til liðini á hesum sinni? Tað verður sera spennandi at síggja hvørji av liðunum fara at dominera hesu ferð. Ein kapping sum hendan hevur nógv at siga fyri restina av 2019, og hvat fyri roster changes vit fara at síggja framyvir!